महमूली बात ना ह\nहरेश्वर राय, मई 03, 2021\nतिरछोल के मनावल महमूली बात ना ह। नीक सउदा पटावल महमूली बात ना ह।। बएल त किसिम - किसिम होखे लन स। परुअवा के उठावल महमूली बात ना ह।। अखड़ा में पटकनी देल अलग बात होला। उखमंजल छोड़ावल महमूली बात ना ह।। रसगुल्ला त केहूओ बना दी गोल- चापट। जिलेबिया के बनावल महमूली बात ना ह।। घोड़वा के लगाम ध के त केहू दउरा दीही। भैंस प बैठके मकावल महमूली बात ना ह।।\nबाजी डमरु डम डम डम\nचंदा मामा तूं आरा आवs, हम पीरो से आवत बानी। आव मिलन होई रमना में, ससुरु तोहे बतावत बानी।। ओक्का बोक्का तीन तड़ोका, ले आव रे लउर लाठी। सार ससुर मिल के मारीं जा, रमावती के खंसी पाठी।। ना खेलब ना खेले देहम, खलिसा खेल बिगाड़ब हम। जाती से जाती लड़वाइब, बाजी डमरु डम डम डम।। तड़वा काटs तरकुलवा काटs फेर काटs बन खाजा। चंदन शीसो सरइ काटs, फेर बन जा बिधाएक राजा।। बाग में बगडोलना डोले सावन के मास करइला फूले। बढ़ियां लोगवा काटे जेल, चोर उचक्का बिचरत खूले।।\nएगो लउकल हा चान दुपहरिया में\nबूटा गोटा वाली ललकी चुनरिया में एगो लउकल हा चान दुपहरिया में। आस्ते आस्ते गते गते हौले हौले ऊ जाइ ढूकल बगल के फुलवरिया में। दिल संता हमार भ गइल ह बेकरार माला फेरे लगनी लेके अंगुरिया में। मन बाकी हमार बेलगाम भइल हा भरि लेलस ह जाके अंकवरिया में। जाके नैना फंसल ह अलकजाल में सोर मचल ह गउआं - सहरिया में।\nछुअन याद बा\nपहिल फागुन के हमरा छुअन याद बा फूल - भंवरा के हमरा मिलन याद बा। केहु कनेआ कहल केहु भउजी कहल कुल्ह बालम के घर के चलन याद बा। हमके कोयल के बोली ना बिसरी कबो हमरा सरदी के भोर के गलन याद बा। कहियो चूल्हवा में अंगुरी सेंकाइल रहे आजु ले हमरा ओकर जलन याद बा। याद बा हमके ननदो के नखड़ा कइल हमके गोदी में आइल ललन याद बा।\nफागुन चढ़ल बाटे बुढ़वा के कपार प\nफागुन चढ़ल बाटे बुढ़वा के कपार प टूटत बा अंचार प ना। गांजा मले चिलम बोझे सफिया फेर पेन्हावेला दम लगाके गूलराम के बमबम बम बमकावेला फेरु जाके भोंके ऊखवा में सियार प टूटत बा अंचार प ना। फगुआ चैता घोर घार के जोर जोर चिचियाला हनुहारो आ रामा कहिके जगे जगे ढिमिलाला कबहूं गावे लागे गोरिया के सिंगार प टूटत बा अंचार प ना।\nनोकरी सोकरी कइलीं नाहीं कइलीं ना कमाई, मुखिअई लड़ीं पियवा तबे छूटी जिनिगी के काई, मुखिअई लड़ीं। नइहर के साया साड़िन से अब तक दिन कटाईल जी कतना फागुन अइले गइले गलिया ना चिकनाईल जी पिया भाग रउरो अबकी अजमाईं, मुखिअई लड़ीं। मुखिआ देवरा के मउगी रोजहीं बदले ओठलाली जी पांच बरीस से रोज मनत बा ओकरा घरे दीवाली जी बा मोहाल एने लकठो के मिठाई, मुखिअई लड़ीं। काठा कठुली बेंचि के राजा माल थोरे गठिया लीं जी दू -चार चोर लफंगन के रउरा बलमा पोटिया लीं जी लेइके घूमीं रावा बगली में सलाई, मुखिअई लड़ीं।\nगोरी! खोलs केवारी\nबा आइल बसंता दुआरी प, ए गोरी! खोलs केवारी। उठल बा ताल ठकुरबारी प, ए गोरी! खोलs केवारी।। नखड़ा देखावsतिया पुरवा बेयरिया पिअरे पियर भइल दिल के बधरिया मनs लटू हमार फुलवारी प, ए गोरी! खोलs केवारी। उठल बा ताल ठकुरबारी प, ए गोरी! खोलs केवारी।। कलियन से भौंरा करत बा ठिठोली जिया के छेदतिया कोइलर के बोली तनि ढरिं ना एह ब्रम्हचारी प, ए गोरी! खोलs केवारी। उठल बा ताल ठकुरबारी प, ए गोरी! खोलs केवारी।।


मराठी जयप्रकाश महादेव बनलन भोजपुरी हीरो – Anjoria\nमई 9, 2010 लागी लगन ससुरारी में\nकेदारनाथ मूवीज मैजिक का बैनर तले मराठी फिल्मन के विख्यात निर्मात्री के॰ वंदना दिव्यांजलि अब भोजपुरी फिल्म लागी लगन ससुरारी में बनावे जा रहल बाड़ी. एह फिल्म में मराठी सिनेमा के चर्चित निर्देशक आ अभिनेता जय प्रकाश महादेव नायक बन के आ रहल बाड़े. जयप्रकाश महादेव अनेके मराठी फिल्मन में अपना निर्देशन के लोहा मनवा चुकल बाड़े. एह भोजपुरी फिल्म में जयप्रकाश निर्देशन का साथ संगीतो के निखार के रख दिहले बाड़ें.\nफिल्म के कुछ गाना जय प्रकाश महादेव के लिखल बा त कुछ दिव्यांजलि के. जयप्रकाश के कहनाम बा कि संगीत एह फिल्म के जान होखी. फिल्म के कलाकारन में जयप्रकाश महादेव का अलावा कोमल ढिल्लन, आशा कोठारी, बृजेश त्रिपाठी, सुनीता शर्मा, पृथ्वी सिंह, भेरवानी मुखर्जी, गोपाल राय (अहम किरदार में), प्रमोद गोस्वामी, विपिन सिंह, जीतेन्द्र जायसवाल वगैरह के नाम बा.


प्रभु अस्पताल प्रकरण : जान-मरुवा अस्पताल वीरगंज के ना चाही, मृतक के भसुर साहेब कहले – Aapan Birgunj\nप्रभु अस्पताल प्रकरण : जान-मरुवा अस्पताल वीरगंज के ना चाही, मृतक के भसुर साहेब कहले\nadmin प्रकाशित मिति - Dec 31, 201920\nवीरगन्ज,१५ पुष –\nप्रभु हस्पिटल प्रशासन आ डाक्टर के चरम लापरवाही के कारण दु जने महिला के जान गइल के आरोप लगावत पिडित पक्ष वीरगन्ज में पत्रकार सम्मेलन कइले बा । इलाज के क्रम में बितल शुक के भइल दुगो महिला के मृत्यु के कारण प्रभु हस्पिटल प्रसासन आ अप्रेसन करेवाली प्रसुती रोग विशेषज्ञ डा. लक्ष्मी थापा के चरम लापरवाही ही रहल मृतक के रिस्तेदार लोग के किटान बा ।\nमृतक अमृता श्रेष्ठ के श्रीमान मनमोहन श्रेष्ठ आ बारा पचरौता नगरपालिका वडा नं. १ निवासी दोसर मृतक सुनिता ठाकुर के भसुर साहेव ठाकुर द्वारा वीरगन्ज में सयुक्त रुप से पत्रकार सम्मेलन के आयोजना कर के अस्पताल आ डाक्टर के ही लापरवाही के चलते आपन प्रियजन के मृत्यु भइल के आरोप लगइले बा लोग ।\nमृतक के परिवार के आउर सदस्य लोगन के मुताबिक अभी तक अस्पताल भा डाक्टर मे से केहु भी ऊ लोगन के मृत्यु कईसे आ काहे भइल के जवाब नईखे देहले । अप्रेसन से पहिले सब चीज ठिक रहे माकिर अप्रेसन भइला के कुछे घण्टा में ही कइसे बात बिगड़ गइल, एकर जवाब अभिन ले ना मिलल बतावत ई घटना के उच्च स्तरीय जाँच होखे के पड़ी के मांग मृतक सुनिता ठाकुर के भसुर साहेव ठाकुर पत्रकार सम्मेलन में उठइलन ।\n‘एमे अप्रेसन ही ना, प्याथलोजि के जाँच सब में भी गम्भीर त्रुटी रहल बात प्याथोलोजी के रिपोर्ट देखावत साहब आगे कहानी की प्याथलोजि के रिर्पोटर में ना डाक्टर के सही बा, ना ही कवनों किसिम के दर्ता नं. बा ऊपर से खुद अप्रेसन केर के कइसे बिगड़ गइल, दवाई काम ना कैलस कह के हमनी के बतावत रहली ? अइसन गैर-ज़िम्मेवार अभिब्क्ति देवेवाला डॉक्टर के तुरुन्त करवाही करेके मांग साहब के रहे ।\nअप्रेसन कर के बच्चा निकलल गइल दुनु महिला के केस में एके किसिम के कोंपलिकसन के कारण जान गइला से अस्पताल के डॉक्टर आ प्रसासन के गैर-जिम्मेवारीपन उजागर भइल बतावत पत्रकार सम्मेलन में उपस्थित अन्य सदस्य लोग ऊ अस्पताल में हर कोई के अप्रेसन से ही बच्चा के डेलीवरी कइल जा रहल आ एसे अस्पताल हर मरीज से खाली पैसा ताने के धन्दा में रहल के आरोप लगइले । अस्पताल में भर्ना भइल गर्भवती महिले में ८०% महिला के अप्रेसन ही होला, २० % के भी नॉर्मल डेलीवरी ना होला त अइसन सुविधा सम्पन्न अस्पताल वीरगन्ज के ना चाही, एसे बढ़िया रही की अस्पताल के बन्द कर के कडा जाँच होखे आ दोसी डॉक्टर पर कडा से कडा करवाही कइल जाव के मांग करत मृतक सुनीता के भासुर साहेव ठाकुर आपन आक्रोस व्यक्त कइले ।\nनेपाल पत्रकार महासंघ पर्सा के सभाहल में आयोजना कइल गइल पत्रकार सम्मेलन में पिडित पक्ष के उल्लेख्य उपस्थिती बिच साहेव ठाकुर अस्पताल से रेफर करे बेर रेफर समर्री समेत ना लिखल गइल बतावत अप्रेसन करे वाली डाक्टर हमनी खातिर हत्यारा ही साबित भइल के आरोप लगइले । सम्मेलन में पीड़ित दुनु ब्यक्ति लोग प्रशासन के शरण में जाए के आ जान मारेवाला अभियोग में डाक्टर ऊपर उजुरी देवे के बतइले ।\nओने उक्त घटना बाद अस्पताल प्रसासन नेपाल मेडिकल काउन्सिल के चिट्ठी लिख के सत्य-तथ्य पता लगा देवे खातिर अनुरोध कईले बा । माकिर मृतक के रिस्तेदार के मुताबिक उक्त घटना बाद अस्पताल अपना से भइल लापरवाही के प्रमाण सब के मिटकावे में जोड तोड से लागल बतइले बा लोग ।\nपत्रकार सम्मेलन में पिडित पक्ष मृतक दुनु महिला लोग गर्भवत्ती रहला के पहिलका महिना से ही डा. लक्ष्मी थापा से निरन्तर रूपसे चेकजाच करा रहल आ भर्ना, डेलेभरी सब चीज डा. थापा द्वारा ही चेकजाँच के बादे भइल जनवले बा लोग ।\nअस्पताल प्रशासन छानविन खातिर गम्भीर ना रहल के आरोप लगावत एके दिन दु दु गो बड़का घटना भइला पर भी अस्पताल प्रशासन द्वारा प्रहरी प्रशासन समेत के जानकरी तक ना कइल गइल बताइले ।\nवीरगंज में रहल प्रभु अस्पताल के प्रसुती करावे भर्ना भइल बारा के पचरौता नगरपालिका वडा नं. १ पिपरपाती पंचराैता निवासी सुनिता देवी आ कलैया निवासी अमृता श्रेष्ठ के डा. लक्ष्मी थापा द्वारा अप्रेसन कइला के बाद अचानक पेसाव रुकला आ दिल के धड़कन बढला से अमृता के रिफर कर के भरतपुर भेजल गइल रहे जाहा उनकर जान गइल त ओने ओमप्रकाश ठाकुर के मेहरारू सुनीता ठाकुर के प्रभु अस्पताल में ही मृत्यु हो गइल रहे ।


दिलआवेज़ खान लेके आवत बाड़ें ’साली बड़ी सतावेली’ – Anjoria\nसिनेमा भोजपुरी ला नया बाकिर अनेके हिंदी निर्देशकन के निर्देशन सहकर्मी रहल निर्देशक दिलआवेज़ खान के पहिला भोजपुरी फिलिम ’साली बड़ी सतावेली’ जल्दिए रिलीज खातिर तइयार होखी. एहमें रवि किशन, रानी चटर्जी आ रिंकू घोष के मुख्य भूमिका बा आ साथे बाड़न फिरदौस खान, नौशाद खान, साहिल सन्नी , निरुपमा वर्मा , पुष्पा वर्मा, प्रिया पांडे वगैरह.\nआशिक आरिफ मूवीज के बैनर तले निर्माता आरिफ हुसैन आ आशिक मोहम्मद के एह फिलिम के निर्देशक दिलआवेज़ खान बिहार के शेरघाटी गया से आवेलें. बचपने से फिलिमन से जुड़े के सपना देखत मुंबई आवे वाला दिलआवेज़ राजकुमार कोहली के फिलिम ’कहर’ से बतौर सहायक निर्देशक सिनेमा इंडस्ट्री में डेग धइलन. इनकर काबिलियत देखत राज कुमार कोहली अपना फिलिम ’जानी दुश्मन’ मुख्य सहायक बनवलन आ राइटिंग टीमो में जगहा दिहलन.\nराजेश खन्ना, अक्षय कुमार, सुनील शेट्टी, समेत हिंदी के अनेके बड़का कलाकारन संग काम कर चुकल दिलआवेज़ के कबो सहायक रहल इम्तियाज अली, आ मोहित सूरी आजु हिंदी सिनेमा में बड़का नाम बाड़ें. एकरा के मुकद्दर के बात मानेले दिलआवेज़. कहलन कि कुछ कारण से शाहरुख़ खान आ अक्षय कुमार के लेके प्लान भइल फिलिम अटक गइल बाकिर एकर अफसोस नइखे उनुका काहें कि ऊ मानेलें कि मेहनत कबो बेकार ना जाव. बड़का निर्देशकन संगे काम कर के जवन सीखे के मौका मिलल ओकरे फल ह कि पोस्ट प्रोडक्शन में जेही उनुकर फिलिम ’साली बड़ी सतावेली’ के रशेज देखल सभे तारीफे कइल.\n’साली बड़ी सतावेली’ में रानी चटर्जी रवि किशन के साली बनल बाड़ी आ रिंकू घोष पत्नी. दिलआवेज़ खान के कहना बा कि फिलिम जीजा साली के नोक झोंक पर ना बलुक एगो असरदार मसला पर बनल बा. ई एगो संजोगे ह कि फिल्म में साली के भूमिका निभावत रानी चटर्जी रियल लाइफ में दिलआवेज खान के साली हई.\nफिलिम अगिला साल होली पर रिलीह करे के प्लान बा.


लालकिला पर अबकी नरेन्द्रे मोदी झंडा फहरइहें – टटका खबर\nलालकिला पर अबकी नरेन्द्रे मोदी झंडा फहरइहें\nजौनपुर में पत्रकारन से बतियावत भाजपा. के राष्ट्रीय महासचिव राजीव प्रताप रुडी कहलन कि देश के करोड़ो लोग के चाहत बा कि अबकी लालकिला पर झंडा नरेन्द्रे मोदी फहरावसु. कहलन कि प्रधानमंत्री मनमोहन सिंह के कार्यकाल मे औद्योगिक उत्पादन खतम बा, रुपिया के दाम गिर के रसातल में चल गइल बा, रोजगार बनल बन्द हो गइल बा, सकल घरेलू उत्पाद चार फीसदी रह गइल बा आ देश कंगाली के दौर मे बा. विदेशी निवेश बंद हो गइल बा आ देश में आर्थिक अराजकता के हालात हो गइल बा.\nरुढ़ी कहलन कि भ्रष्टाचार. कालाबाजारी आ विफल विदेशी नीति देश के नींव हिला दिहले बा. सरकार के गलत आर्थिक नीतियन का चलते महंगाई बढल बा. संप्रग सरकार के हुटहुटी चलत बा आ भाजपा देश के विकल्प देबे ला तइयार बा.\nएहिजा एगो कार्यक्रम मे आइल रुढ़ी कार्यक्रम में कहलन कि देश मे राजनीति बिगड़ गइल बििया आ लोग के भरोसा उठ गइल बा नेता लोग से. जरूरत बा कि राजनीति में बढ़िया लोग आवे. क्षेत्रीय पार्टियन के मजबूत होखल देश खातिर शुभ ना रही, कहलन रुढ़ी.\nTags: जौनपुर, नरेन्द्र मोदी, भाजपा, राजीव प्रताप रुढ़ी


भिखारी ठाकुर के सामाजिक चेतना के चरचा | जोगीरा\nHome भोजपुरी साहित्य भिखारी ठाकुर के सामाजिक चेतना के चरचा\nभिखारी ठाकुर के सामाजिक चेतना के चरचा\nअबहि नाम भईल बा थोरा, जब यह छुट जाई तन मोरा\nतेकरा बाद पच्चीस बरिसा, तेकरा बाद बीस दस तीसा\nतेकरा बाद नाम हो जइहन, पंडित-कवि- सज्जन जस गईहन” (१)\nआजू हमनी इहवां दिल्ली ने पढ़ल लिखल लोगन के बीच भिखारी ठाकुर आ उनकर जस 2011 में गावत बानी त कवनो कलमकार काहे एतना नामी गिरामी हो जाला की ओकरा नहियो रहला पर लोग के हिरदय में ओकर छवि नचात रहेला जवन उ देखले रहेला. ओकर मूल में रहेला ओ आदमी के कइल काज आ ओकर व्यक्तित्व जवन आपन एगो इमेज हमनी के सोझा छोड़ जाला जवन हमनी के इयाद करे के मजबूर करेला. भिखारी ठाकुर आपन ईहे छाप हमनी पर छोड़ गइल बाड़े\nआज जब देश के कए गो हिस्सा में मजदूरन पर हमला हो रहल बा, कऐ गो प्रान्त में अभियो पलायन चल रहल बा रोजी रोटी रोजगार के चक्कर में जात- पात छुवाछुत के , भेदभाव नारी के दबा के रखे के कम अभियो चल रहल बा त ई एहिसन हालत में भिखारी ठाकुर बहुत प्रासंगिक हो गईल बाडन।\n“हमनी ई मालूम बा की कवनो रचना भा रचनाकार प्रासंगिक तबे ले बा जब ले ओकर रचनन में उठावल समस्यन के निवारण नईखे हो जात. भिखारी ठाकुर आजो ओतने प्रासंगिक एही बाड़े चुकीं उ आपन नाटक के माध्यम से जवन सामाजिक चेतना के संचार करे के कोशिश कईलन ओकर संचार के जरुरत आजो ओतने बा.\nभिखारी के लागल की हमनी आपन नाटक कला से माध्यम से समाज में सुधर के काम कर सकिले जइसे बंगाल में राजा राम मोहन राय, इश्वर चंद विद्यासागर, स्वामी विवेक नन्द जइसन समाज- सुधारक लोग नव जागरण काल में कईल” .\n“ठाकुर जी आपन लोक नाटक के स्थानीय सामाजिक समस्यन से जोडत रहेले जैसे व्यक्तिगत मुक्ति आ समाज कलायन के काम चले लगत रहे.\nलोकनाटक के माध्यम से भिखारी भोजपुरी के क्षेत्र में जमाखाल रुदिवादी व्यवस्था के सोर से उखार के फेके में आपन न भुलावे वाला भूमिका निभइलंन जेकरा हमेशा इयाद कइल जाई. औरतन के पर्दा से बहरी आवे खातिर प्रेरित कइलंन आ खुलल आँखिन से समाज के देखे के दृष्टि देलन. जानना पर होखे वाला अत्याचार, अंधेरगर्दी के खिलाफ भिखारी जेहाद छेड़ देलन. छोट उमिर में होखे वाला विआह बाल बिआह, बुड्ढ के साथै छोट उमिर के लड़की सन के विआह विधवा के साथै अमानवीय वेवहार जइसन समस्या आ मुद्दा के संगे संगे रुढ़िवादी, कुरुतियाँ आ अंध विश्वास के जम के उठवलन आ सार्थक ढंग से चोट कइलन उनकर ई सोच पर विचार देत रामनिहाल गुंजन के मानल बा की ” भिखारी ठाकुर जी भोजपुरी के शेक्सपियर कहल जानी बाकिर हमार विचार से बिखरी आपन रूढीमुक्त आ प्रगति शील सामाजिक दृष्टिकोण के चलते भारतेंदु के जादे करीब रहस,एही से उनका ‘भोजपुरी के भारतेंदु’कहल जादे उचित होई.”(३)\nडॉ. जयकांत सिंह जय जे एल. एस. कालेज मुजफ्फरपुर बिहार में भोजपुरी के प्रोफेस्सेर बानी के कहनाम बा की ” भिखारी आपन अनुभव आ काव्य प्रतिभा के बदउलत अपना समय आ समाज के तमाम समस्यन, बुराइन, आ कम्जोरियन के विषय बना के भोजपुरी के लोकधर्मी नाटक के कर के समाज के बीच लोक मंच के रचनो कइलन”(४)\nसमाज के आपन नियत के बारे में साफ साफ कहल बिखरी के ईमानदारी आ पारदर्शी व्यतित्व के परिचय देला. भिखारी ठाकुर पर पीएच.डी करे वाला भोजपुरी के विद्वान तैयब हुसैन पीड़ित जी के मानल बा की ” साम्राज्यवाद, पूंजीवाद, सामंतवाद और अध्यात्मिकता के संश्लिष्ट ताने बाने से परिचित हुए बिना भिखारी कुछ कर नहीं सकते थे, जो अपने समय में आजादी के लडाई का सूत्र नहीं पकड सका वह इन सबो के परिणाम की व्याख्या ऊपर ऊपर ही कर सकता था. उनकर ‘ सूत्रधार’ उपन्यास लिखने वाले उपन्यासकार संजीव ( जो स्याम ई संगोष्ठी में सामिल बानी) ने भी एक बार इन पंक्तियों के लेखक को भिखारी का यथार्थ बताते हुए कहा था ” भिखारी जब भी आगे बढ़ना चाहते हैं, तुलसी उनकी राह रोककर खडे हो जाते हैं”\nभिखारी आपन नाटक कलयुग बहार (पियवा नसइल) के पियक्कड़ पति के दुरवेवहार पर लोग थू थू करे पर मजबूर करत बाड़े साथै साथै ‘नशा’ के आदत से होखे वाला समस्या से जागरूक करत बाड़े.\nबेटी वियोग (बेटी बचवा) में बुढ वर से आपन विआह पर बेटी के वियोग बड़ा कारुणिक बा\n” रूपया गिनाई लिहल पगहा धराई दिहल चेरिया के छेरिया बनवल हो बाबूजी ”\n‘ गंगा असनान से धार्मिक रूढी वादी आ ढोग के विरोध बा त महतारी के प्रति बेटा -पतोह के कर्तव्यबोध के पाठ बा. ‘ भाई विरोध’ नाटक संजुक्ता परिवार टूटे के कहानी बा जहवा पूजीवादी समाज के परिणति बा. श्रम आ पूंजी के विषमता दु गो भाई में बंटवारा के नौबत ले आवत बा”(५)\nभिखारी के सबसे विख्यात नाटक ‘विदेसिया’ (बहरा बहार) आजो सामाजिक चेतना के झकझोर देला. आखिर गाँव से सहर को ओर पलायन काहे बा ?\nभिखारी के सबसे तगड़ा नाटक ‘गबरघिचोर’ मानल जले. घिचोर बहार के नैयिका के पति के लमहर वियोग से जवन विचलन बा आ ई विचलन से पैदा भईल जमाल के समाजिक मान्यता आ पुरुष प्रधान में माता के अधिकार के सुरक्षित रखे के बात भिखारी कहत बाड़े. भिखारी लमहर पति वियोग से भइल विचलन के भी जाइज मने के पक्ष में खड़ा लउकत बाड़े .पुत्रबध, विध्वविलाप भाई विरोध आदि में खून खराबा के दुसल गईल बा.\n” भिखारी ठाकुर के नाटकन में स्त्री के सामाजिक स्तिथि, समस्या आ मनोविज्ञान के सामाजिक स्तिथि के गहराई से व्यक्त भईल बा. गबर गिचोर से लेके विधवा विलाप तक भारतीय ग्रामीण औरतन के दुरदासा भिखारी से छुपल नईखे . ईहो बात भिखारी से नईखे छुपल की भोजपुरी समाज में औरतन के दुरदासा के पाछे कवन कारन बा एतने बा कऐ बेर त ई पद के आचाम्भो होला की भिखारी के कविताई कबो एकदम से जिला ज्वर प्रान्त ज्वर देश के सिवान के लाँघ जला जैसे भिखारी कहत बाड़े:-\n” जियाला पर कुत्ती कुत्ता कहेला पतोह पुता ”\nई बात एगो अमेरिकेन मुहावरा से ढे खानी मिळत बा जन्व्हा ई कहल जला\n” son is son till he getsawife but daughter is daughter all her life “(६)\nएही से हमनी कह सकिला की भिखारी ठाकुर के सगरो रचना आगू भी प्रासंगिक बा कहे की एह रचनन में जवान समस्या उठावल गइल बा उ आजू के समय में व्याप्त बा। जरुरत बा अईसन कज्करम के बौधिक कज्करम के जेकरा माध्यम से भिखारी ठाकुर के सगरो साहित्य पर संबाद हो सके जवना से आज के दिग्भ्रमित हॉट समाज के दिशा आ दशा मिल सके.\nअंत में डॉ. गोरख प्रसाद मस्ताना के शब्द में कहल चाहेब ” जेह्तारे कबीर जी के एक एक दोहा भारतीय जीवन के दर्पण बा ओसहिं भिखारी ठाकुर जी के नाटक के विषय में जेतना उनका समय में प्रासंगिक रहे ओतने आजुओ बा. काहे की जवान समस्या कालहु रहे ओह में तनको घटाव आजुऊ नइखे. बाल बिआह होखे भा अनमेल विवाह दहेज़ परथा भा महाजनी दावं पेंच में, कुलही आजुवो सुरसा नियर मुह ववले खड़ा बा .”(७)\nएह प्रकार से भिकारी ठाकुर जी भोजपुरी भाषा के एगो अनमोल धरोहर बनी. भोजपुरी के जवन सेवा ठाकुर जी कइलन उ हमेशा सुनहला अछर खानी भोजपुरी साहित्य में चमकत रही. समाज के इ समन्वयक, मार्गदर्शक के हमार सन सत नमन.\nभिखारी ठाकुर रचनावली, संपादक : नगेन्द्र प्रसाद सिंह, पृष्ठ ३१९, प्र. बिहार राष्ट्रभाषा परिषद्, पटना -०४, प्र. सन. २००९.\nमुन्ना पाण्डेय, दिल्ली विश्वविद्यालय के आलेख “भोजपुरी लोकरंग के वैश्विक कलाकार: भिखारी ठाकुर, अंजोरिया.कॉम\nभगवती प्रसाद द्विवेदी के हिंदी आलेख ” भोजपुरी के जनगायक : भिखारी ठाकुर” के हिंदी आलेख आजकल (हिंदी पत्रिका), नई दिल्ली के सितम्बर २०१० अंक के ‘दीर्घा’ स्तम्भ पृ.संख्या ४७ से उधृत ) महात्मा गाँधी अंतरराष्ट्रिय हिंदी विश्वविद्यालय के शोधर्थी मन्नू राय के आलेख ” भिखारी के सामाजिक चेतना” भोजपुरी जिनिगी पृ ६ अंक अक्तूबर २००९-मार्च २०१० से साभार\nडॉ. जयकांत सिंह जय के आलेख : “भोजपुरी नाटक के विकाश में भिखारी ठाकुर के योगदान” भोजपुरी जिनिगी पृ २७ अंक अक्तूबर २००९-मार्च २०१० से साभार\nतैयब हुसैन पीड़ित के लिखित हिंदी पुस्तक : भारतीय साहित्य के निर्माता “भिखारी ठाकुर” के मोनोग्राफ, पर. साहित्य अकादेमी, नई दिल्ली में दिहल आलेख ” भिखारी ठाकुर : साहित्य और रंगकर्म की सामाजिक सार्थकता:के पृष्ट स. ९४-९५ से साभार)\nमुन्ना पाण्डेय, दिल्ली विश्वविद्यालय के आलेख “भोजपुरी लोकरंग के वैश्विक कलाकार: भिखारी ठाकुर, अंजोरिया.कॉम से\nडॉ. गोरख प्रसाद मस्तानाजी के आलेख : भिखारी ठाकुर एगो इयाद : भोजपुरी जिनिगी पृ 40 अंक अक्तूबर २००९-मार्च २०१० से साभार)\nपिछला लेखभिखारी ठाकुर जी के 125 वीं जन्मदिन के पूर्व संध्या पर एक गो शब्दांजलि\nअगिला लेखभिखारी ठाकुर जी के 125 वीं जन्मदिन टीम जोगीरा डॉट के तरफ से भावपुअर्ण श्रधांजलि\nसिपाही सिंह ‘श्रीमंत’ जी के लिखल १४ गो बारहमासा\nरानी चटर्जी क्‍वीन ऑफ भोजपुरी सिनेमा तो चिंटू बने प्रिंस ऑफ...


पश्चिमी वैश्वीकरण बनाम भारतीय विश्व कुटुम्बवाद – Anjoria\nAugust 23, 2015 Editor देश आ समाज, सरोकार 0\nपश्चिम के दू शब्द “वैश्वीकरण” आ “भूमंडलीकरण” बहुते लोकलुभावन आ मनभावन बा. एकरा बाहरी रुप,रंग आ सम्मोहक ढंग पर के नइखे रीझल. एकरा साम, दाम, काम, चाम आ भेद-विच्छेद से के नइखे घावाहिल भइल. निपट अनाड़ी से लेके अगड़धत पंडित पुजारी तक सभे एकरे पीछे व्यस्त, मस्त आ पस्त बा.\nबुद्धिभोगी लोग त एकर विचार के प्रचारक ना बल्कि उद्धारक वाला खास लिबास में एकरा अचूक औजार मंच, माला, माइक, मनी, मीडिया आ मैनेजमेंट के जरिये दिन-रात घँस रहल बाड़े कि पश्चिमी वैश्वीकरण भा भूमंडलीकरण भारत के अति प्राचीन “वसुधैव कुटुम्बकम्” आ विश्व कुटुम्बवाद के आधुनिक रूप ह. एह विज्ञापनी विचार-प्रचार खातिर ओह लोग का पश्चिम का देशन से तरह-तरह के पुरस्कार आ उपहार मिलेला. अतने ना भारतीय जनसमुदायो ओह लोग के आधुनिक चिन्तक, विचारक, बुद्धिजीवी, समाज तारक-सुधारक कह कह के ऊंच\nभारतीय जनता एह वैश्वीकरण का संजाल, जंजाल आ मायाजाल में ओइसहीं लपटाइल-लटपटाइल आ लोभाइल- मोहाइल बिआ जइसे जानकी सोना के मिरगा बनल मायावी मारीच पर मोहाइल रहली. मायापति रामो ओकरा पर मोहा के बने-बने छिछिअइले आ का कुल्ह भइल से सभे जानऽता.\n“भूमंडलीकरण” शब्द बेहारिक रुप में भूमंडीकरण के वाचक बा. ई बाज़ारीकरण वैश्विक छद्म संबोधन ह. ई अपना संगे उदारीकरण के मोहक शब्दजाल बीन के आ विज्ञापनी बाजारू हर हथकंडा अपना के अमेरिका आ यूरोप जइसन पूंजीवादी देशन के ऊ सांघातिक जघन्य रुपपाश बुनेला कि एकरा में फँस के कवनो देश, समाज, भाषा, संस्कृति वगैरह अपने आप के ओकरा हजुरा ओछ, तुच्छ आ हीन मान के अपने आप से घिनाये-दूराये लागेलें. एकर उद्देश्य बा अपना सुख, सुविधा, समृद्धि आ सुरक्षा खातिर दुनिया के नक्शा से आर्थिक रूप से गरीब छोट-बड़ देशन के निशान-पहचान कइल. जैविक रासायनिक आ परमाणुओ बम से ज्यादे विनाशकारी हथियारन से लैस कवनो आतंकवादी संगठन भा देवे से खतरनाक मोहिनी रूपवाली उदारीकरण भा भूमंडीकरण के सबसे मजबूत माध्यम बा इलेक्ट्रानिकी के विश्वजाल आ सूचना-संचार.\nएह पश्चिमी उदारीकरण भा भूमंडलीकरण भा वैश्वीकरण के मूल में बा पूंजीवादी बेवस्था. पूंजीवादी बेवस्था के आधार बा बाजार. एही बाजार के ध्यान में राख के उदारवादी कहाएवाला यूरोप-अमेरिकी वैश्विक स्तर पर नीति बनावेला. जवना के मूल उद्देश्य होला अपना असीमित सुख-सुविधा-समृद्धि-सुरक्षा खातिर कवनो ना कवनो तरीका से कमजोर, गरीब आ गरजु देश का संसाधनन के दोहन-शोषण. भारतीय विश्व कुटुम्बवाद चाहे वसुधैव कुटुम्बकम् के आर्य जीवनदर्शन के आधार ह परिवार. ओकर अवधारणा सउँसे दुनिया में आत्मीयता के भाव भरे के मानवीय चिंतन से जनमल पारिवारिक संस्कारन से ओतप्रोत बा. एकरा में सचमुच के उदार चरित्र के बेवहारिक लक्षण नजर आवेला. भारतीय विश्व कुटुम्बवाद के अवधारणा जहाँ सउँसे दुनिया के एक परिवार मान के परस्पर संवेदनात्मक सम्पर्क, संवाद, सहमति, सहभाव, सहयोग, सहकार आ समन्वय आधारित वैश्विक परिवार संस्कार का मानवीय मूल्यन के स्थापित करेला उहँवे ई पश्चिमी उदारीकरण भा वैश्वीकरण के अवधारणा दुनिया के बाजार बना के सहयोग-सहकार के बदले असंवेदनशील प्रतिस्पर्धात्मक बाजारू व्यापार में हर एक चीज के दाम (कीमत) तय करेला.\nभोजपुरी के एगो लोककथा में प्रसंग आवेला कि “अमूक राक्षस के प्रान सात समुन्दर पार पिजड़ा में बन्द सुग्गा में बसेला.” ओइसहीं एह पश्चिमी वैश्वीकरण भा उदारीकरण के प्रान बाजार में बसेला. बाजार के संरचना में प्रमुख रूप से पाँच तत्व मौजूद होला – उत्पादक, उत्पादन, उपभोक्ता, विज्ञापन आ बिचौलिया (दलाल). बाजार के पाँचो तत्व जेतने सुव्यवस्थित, समन्वित आ सक्रिय रही वैश्वीकरण ओतने पुख्ता आ प्रभावी होई. भारतीय सुसंस्कृत परिवार में जहाँ राम, कृष्ण, महावीर, बुद्ध, विवेकानन्द, अरविंद, गाँधी, बिनोबा वगैरह जनम लेवेलें उहँवे आज के एह वैश्विक बाजारवाद के गर्भ से बिल गेट्स, अंबानी, मित्तल, जिंदल वगैरह पैदा होलें. एही बाजारवाद के असर बा कि आज व्यक्ति, समाज, देश आ दुनिया के बीच परस्पर स्नेह-सम्मान-सरधा के जगह स्पर्धा, सहकार के जगह दरार आ भरपाई के जगह खाई पैदा हो रहल बा. एकरा अपनन के ना खाली आपन चिन्ता होला. एह बेवस्था में जे जेतने लोभी, महत्वाकांक्षी, धूर्त, डाही, मक्कार, करनी-कथनी में बेमेल वाला होला ऊ ओतने ऊँच ओहदा आ मान-सम्मान वाला होखेला. बाजारवादी बेवस्था नव साम्राज्यवादियन के अचूक अस्त्र ह. एकरा हिसाब से दुनिये ना दुनिया से परे के हर चीजो बिकाऊ बा आ जदि बिकाऊ नइखे त ओकरो के बिकाऊ बनावल जा सकेला. ओकर जिद्द बा कि हम सउँसे दुनिया के बाजारू आ जोगारू बना के दम ली. आज कुछ निसोख गाँवन में जीवन यापन करत जनसमुदाय के छोड़ के बाकी दुनिया एकरा ‘मोनो कल्चर’ मतलब एकल अपसंस्कृति के प्रभाव में आ गइल बा. जवना में बहुराष्ट्रीय कम्पनियन के दुरात्मा बसेरा. लोभ जगाके लाभ कमाये वाली ई जीवन शैली जरुरत के अनुरूप माल पैदा ना करे बल्कि अपना विज्ञापनी बाजारू बेवस्था के जरिये जनता के जरूरत तय करत माल कीने-बेंचे खातिर मजबूर करेला. ई पइसा के बदौलत ईमान-धरम खरीद के घटिया के बढ़िया, गैरजरूरी के जरूरी, साधारण के असाधारण बता के सज्जनता, सुन्दरता, नग्नता, सफलता वगैरह सबके बेंच रहल बा.\n(अबहीं अउर बा.)\nभारतीय विश्व कुटुम्बवाद


मोनालिसा | The Bihar\nजानल मानल निर्माता कांतिलाल पी मारू आ सुपरहिट निर्देशक दिनेश यादव के फिलिम “दिवानगी हद से” में चर्चित अभि ...\nजानल मानल निर्माता कांतिलाल पी मारू आ सुपरहिट निर्देशक दिनेश यादव के फिलिम “दिवानगी हद से” में चर्चित अभिनेता राकेश मिश्रा आ कलुआ हॉट एक्ट्रेस मोनालिसा के जबरदस्त दिवाना बनल बाड़ें. जेही एकर शूटिंग देख ...\nमोनालिसा मुजरा कइली\nपिछला दिने अपना फिलिम “खून भरी माँग” ला भोजपुरी सिनेमा के हॉट गर्ल मोनालिसा प एगो मुजरा साँग मुंबई के फ्य ...\nपिछला दिने अपना फिलिम “खून भरी माँग” ला भोजपुरी सिनेमा के हॉट गर्ल मोनालिसा प एगो मुजरा साँग मुंबई के फ्युचर स्टुडियो में फिलिमावल गइल. फिलिमो में मोना नाम धइले मोनालिसा के किरदार दमदार बा. मुजरा करत ...


प्रकाश जैस अब बिट्टू सरदारो का फिलिम में – Anjoria\nप्रकाश जैस अब बिट्टू सरदारो का फिलिम में\nअभिनेता प्रकाश जैस आजुकाल्हु फिल्म निर्माता-निर्देशकन का अलावे वितरकनो के पसंदीदा स्टार बन चलल बाड़ें, हाल ही में प्रकाश जैस बिट्टू सरदार के फिल्म ‘रिक्शावाला आई लव यू’ क शूटिंग ख़त्म कइलें जवना में दिनेश लाल यादव ‘निरहुआ’ मुख्य भूमिका में बाड़न आ मुख्य खलनायक हउवन संजय पांडे. प्रकाश जैस के फिल्म ‘देवरा पे मनवा डोले’ एह घरी बिहार में सफलता के रिकार्ड बनावत बिया. एह फिल्म में खेसारी लाल यादव मुख्य भूमिका में बाड़ें.\n‘मर्द’ ला दुबारा गवलें मोहम्मद अज़ीज़ छब्बीस साल बाद\nभोजपुरियन पर दिल कुर्बान करे अइली मोहिनी


आलोक कुमार के ’गंगा जमुना सरस्वती’ १५ अगस्त के रिलीज होखी – Anjoria\nभोजपुरी सिनेमा के सबले सफल निर्माता आलोक कुमार अब भोजपुरी के अबही तकले के सबले बड़हन फिल्म ’गंगा जमुना सरस्वती’ से भोजपुरी परदा छाप लेबे के तइयार हो गइल बाड़न. एह फिल्म ’गंगा जमुना सरस्वती’ में पहिला बेर भोजपुरी सिनेमा के तीनों बड़का सुपर स्टार, मनोज तिवारी ‘मृदुल’, रवि किशन आ दिनेशलाल यादव निरहुआ, एक साथे नजर अइहें. अतने ना एह फिल्म में पहिला बेर सिनेमा भोजपुरी के तीन गो बड़की नायिको लोग, रानी चटर्जी, रिंकू घोष आ पाखी हेगड़े, एक साथे नजर अइहें.\nतीन करोड़ के लागत से बनल एह फिल्म के पूरा तरह से व्यावसायिक फिल्म बतावत बाड़ें आलोक कुमार आ उनकर कहना बा कि ई फिलिम दर्शकन के भरपूर मनोरंजन करत तीनो घंटा बन्हले रही. फिल्म के शूटिंग 45 दिन में पूरा कर लिहल गइल आ एहमें सबले बेहतरीन एक्शन स्टंटस् के दीदार होखी दर्शकन के.\nगीतकार प्यारेलाल यादव अउर एस, कुमार, संगीतकार राजेश रजनीश, एक्शन मास्टर आर.पी. यादव, कार्यकारी निर्माता विकास कुमार हउवें.


Bardash Nahi Hola (Golu Gold) Lyrics – Lyrics in Hindi\nBardash Nahi Hola (Golu Gold) Lyrics- Golu Gold का यह सुपरहिट गाना Wave Music यूट्यूब चैनल से रिलीज़ किया गया है जिसका नाम है – बरदास नाही होला (Bardash Nahi Hola) | इस गाना को लिखे है Prabhu Bishunpuri जी जबकि म्यूजिक दिए है Priyanshu Singh|\nBardash Nahi Hola Song Details :-\nAlbum :- Bardash Nahi Hola\nSong :- Bardash Nahi Hola\nSaiya Mare Jahiya Machhari (Neelkamal Singh) Lyrics\nबरदास नाही होला – लिरिक्स\nतू देखईलू जबसे वीडियो कॉल कईके\nकॉल कईके ! कॉल कईके !\nकॉल कईके !\nजान साचे कहतानी ठीक हाल नईखे\nबरदास नाही होला !\nसुनs ना !\nफोनवा पs बतियावला से\nफोनवा पs बतियावला से कुछ खास नाही होला\nकरवट फेरी रतिया में बरदास नाही होला\nदेखले बानी जहिया से ऐ हो रानी तहिया से\nबदहाल हमार दिल के धड़कन बा\nधड़कन बा !\nहोला कन्ट्रोल नाही मारता जवानी धाही\nकश में ना रहत हमार मन बा\nमन बा !\nअसरे में जियतानी हो\nअसरे में जियतानी टाइम पास नाही होला\nरोजे तरसावतारु असरा धरावतारु\nहोत बा जवानी डैमेज हो\nडैमेज हो !\nगोलू बिशुनपुरी कहे बल्ब जली लहे लहे\nकहिया ले सादा रखबू पेज हो\nपेज हो !\nकाहे तोहरा एह दीवाना पs\nकाहे शक्ति सोना पs विश्वास नाही होला\nBardash Nahi Hola – Lyrics\nTu Dekhailu Jabse Video Call Kaike\nCall Kaike !\nJaan Sache Kahatani Thik Haal Naikhe\nBardas Nahi Hola !\nSuna Na !\nPhonawa Pa Batiyawala Se\nPhonawa Pa Batiyawala Se Kuchho Khash Nahi Hola\nKarawat Feri Ratiya Me Bardas Nahi Hola\nDekhale Bani Jahiya Se Ae Ho Rani Tahiya Se\nBadhal Hamar Dil Ke Dhadkan Ba\nDhadkan Ba !\nHola Control Nahi Marata Jawani Ghahi\nKash Me Na Rahat Hamar Man Ba\nMan Ba !\nAsare Me Jiya Tani Ho\nAsare Me Jiyatani Time Pass Nahi Hola\nRoje Tarasawa Taru Aasara Dharawa Taru\nHot Ba Jawani Damage Ho\nDamage Ho !\nGolu Bishunpuri Kahe Kalam Chali Lahe Lahe\nKahiya Le Sada Rakhabu Page Ho\nPage Ho !\nKahe Tohra Aeh Deewana Pa\nKahe Shakti Sona Pa Bishwas Nahi Hola\nBardash Nahi Hola Music video song\nPass Nahi Toh Fail Nahi Song Lyrics Hindi – Shakuntala Devi\nApna Nahi Hai Koi Lyrics – Shamshad Begum\nBoonden Nahi Sitaare Lyrics-Md.Rafi, Saajan Ki Saheli\nTu Mera Nahi Lyrics in Hindi – Amaal Mallik\nGore Nahi Hum Kaale Lyrics-Laxmikant Kudalkar, Asha Bhosle, Desh Premee\nWarning Nahi Dunga Song Lyrics in Hindi – Amit Mishra, Enbee\nIDHAR AANE KA NAHI Song Lyrics in Hindi – Akshara Singh


सगरी खबर भोजपुरी में (मंगल, 16 जून 2015) – टटका खबर\nदू दिन से कुछ मीडिया पर सुषमा स्वराज के इस्तीफा माँगत अभियान चलावल जात बा. एही अभियान का सहारे कांग्रेसो आपन बचल खुचल ताकत जोड़ दिहले बिया. सुषमा पर आरोप बा कि लंदन में रहल ललित मोदी के इंगलैंड से यात्रा के कागजात हासिल करे में सहयता चहुँपवली जबकि ललित मोदी का खिलाफ इडी के मुकदमा चलत बा. बतावल जात बा कि मीडिया के एह तरह के हरकत के अनेसा देखत सुषमा आपन इस्तीफा देबे के पेशकश कुछ दिन पहिले कइले रहुवे बाकिर संघ के दखल का बाद उनकर पेशकश ना मानल गइल. एह मामिला में सुषमा कवनो गलत काम नइखी कइले. ऊ महज अतने कहली कि अगर इंगलैंड के कानून इजाजत देत होखे त ऊ ललित मोदी के कागजात दे सकेला. पिछला कांग्रेसी सरकार का दौरान इंगलैड से कहल रहुवे कि ललित मोदी के सुविधा दिहला से भारत इंगलैंड के संबंध खराब हो सकेला. दोसरा तरफ से सुने में आवत बा कि सुषमा स्वराज अपना इस्तीफा के कवनो पेशकश ना कइले रहुवी काहे कि ऊ कवनो गलत काम कइलही नइखी.\nएह बीच कांग्रेस जिद ठान लिहले बिया कि सुषमा से इस्तीफा लेइए के दम ली. असल में ओकरा बहुते दिन से मुद्दा के तलाश रहुवे जवन अचके में बिलाई का भागे सिकहर टूटल वाला अंदाज में भेंटा गइल बा. एह काम में कुछ अउरिओ दल शामिल हो गइल बाड़े बाकिर समाजवादी पार्टी के साफ पल्ला झाड़ लिहला का बाद सेकूलर एकता में दरार लउक गइल बा.\nमीडिया के दोगलापंथी के नायाब नमूना में यूपी के मंत्री आजम खान के बयान कि ‘बदबू योग से ना आवे योगी से आवत बा’ के बाकायदा एह तरह से पेश कइल जात बा कि ऊ योगी आदित्यनाथ खातिर कहलन. दोसरा तरफ भाजपा के प्रदेश अध्यक्ष लक्ष्मी कांत बाजपेयी के बयान कि ‘अगर आजम खान के योगी से बदबू आवत बा त हमरो उलेमा लोग से बदबू आवेला’. बाजपेयी के एह बयान के तूड़ताड़ के पेश कइल जात बा कि कहलन कि ‘उलेमन से बदबू आवेला!’ वाह रे दोगली मीडिया आ तोहार दोगलई.\nबम्‍बई शेयर बाजार में आजुओ बिकवाली के दबाव लउकल बाकिर बाजार आखिर में बढ़त ले के बंद भइल. सेंसेक्स में करीब 100 अंक आ निफ्टी में 33 अंक के बढ़त दर्ज भइल बा. ग्रीस का तरफ से कर्जा चुकावे में कमजोरी देखत एशियो के बाजार सहमल बाड़ी सँ.\nकाल्हु आकाशवाणी के एगो कार्यक्रम में केन्द्र सरकार के पर्यटन नागरिक उड्डुयन आ संस्कृति राज्य मंत्री डा. महेश शर्मा कहलन कि सरकार भगवान राम के जन्म, जीवन आ रामायण से जुड़ल जगहन के रामायण सर्किट के तहत विकसित करी. एह काम ला 120 करोड़ रुपिया खरच करे के योजना बनावल गइल बा. कहलन कि पटना हवाई अड्डा पर दबाव कम करे खातिर दरभंगा हवाई अड्डा के विकसित करे के योजना सोचात बा. दिल्लीओ में एगो अउर हवाई अड्डा बनावे के जरूरत लागे लागल बा.\nसूखा के अनेसा का चरचा का बीच देश में एह महीना सामान्य का तुलना में तेरह फीसदी अधिका बरखा भइल बा. दक्षिण-पश्चिम मॉनसून अरूणाचल प्रदेश, पश्चिम बंगाल के गांगेय क्षेत्र, ओडिशा, कोंकण, गोआ, विदर्भ आ तेलंगाना में सक्रिय हो गइल बा. झारखण्‍ड आ बिहारो में मानसून के अनुकूल माहौल बने लागल बा.\nबंगला देश के सुप्रीमकोर्ट जमाते-इस्‍लामी नेता अली अहसान मोहम्‍मद मुजाहिद के मौत के सजा बरकरार राख दिहले बावे. एह फैसला का खिलाफ ओहिजा के जमाते-इस्‍लामी पार्टी बुध का दिने हड़ताल के गोहार कइले बिया.\nआजु मंगल का दिने इलाहाबाद के नैनी इलाका में एगो लड़ाकू जगुआर विमान गिर गइल जवना से दू गो में से एगो पायलट जख्मी हो गइले. संजोग से विमान गिरला से कवनो आदमी के मौत ना भइल काहे कि जवना इलाका में गिरल ओहिजा रिहाइश ना रहुवे.\nविदेश मंत्री सुषमा स्वराज आज मंगल का दिने सिक्किम में नाथुला दर्रा के नयका राह से जाए वाला श्रद्धालुअन के पहिलका जत्था के रवाना करवली ओम नम: शिवाय कहत आपन संबोधन शुरु करे वाली सुषमा कहली कि पीएम मोदी के कोशिश का चलते चीन एह यात्रा खातिर एगो अउरी सुगम राह खोल दिहलसि जवना से अब लोग बहुते आराम से मानसरोवर के यात्रा कर सकेला.\nछतीसगढ़ में आदिवासी इलाका में पदयात्रा पर निकलल कांग्रेस उपाध्यक्ष राहुल गाँधी के काफिला में शामिल दू गो गाड़ी अपने में टकरा गइली सँ. संजोग से एहमें केहू के जान ना गइल. एगो सिपाही एह हादसा में घवाहिल जरूर हो गइल बा.\nभाजपा का तरफ से साफ क दीहल गइल बा कि बिहार विधानसभा चुनाव से पहिले नेता के नाम के एलान ना होखी. बिहारो में हरियाणा महाराष्ट्र का तरह नरेन्द्र मोदी का नाम पर लड़ी एनडीए. जंगल राज के वापसी ना होखो आ जहर राज खतम जाव एह खातिर हर गोल के स्वागत करे ला तइयार बिया भाजपा. इहो बतावल जात बा कि भाजपा का तरफ से अबकी मुसलमानो उमेदवार उतारल जइहें. वइसहू अब मुस्लिम समाज के भाजपा से पहिले जइसन नाराजगी नइखे रहि गइल.\nसोमार मंगल के बीच अधरतिया से पेट्रोल साठ पइसा महँग हो गइल जबकि डीजल के दाम में 1 रुपिया 35 पइसा के कमी क दीहल गइल.\nबलिया के एगो निजी अस्पताल में भइल दुराचार का मामिला में न्यायायिक हिरासत में बंद डाक्टर के पत्नी औरतन के एगो जुुलूस ले के बलिया समाहरणालय आ जेल का सोझा प्रदर्शन कइली. प्रतिनिधि मंडल ले के जिलाधिकारी से भेंट क के कहली कि डाक्टर के राजनीतिक साजिश का चलते फँसावल गइल बा जबकि ऊ खुदे आरोपी कर्मचारी के पकड़ के पुलिस के सँउपले रहलें. कहली कि न्याय के तकाजा बा कि डाक्टर आ आरोपी लड़िकी दुनू के नार्को टेस्ट करवा के सचाई के पता लगावल जाव.\nबिजली के किल्लत से परेशान बलिया के लोग का खिलाफ प्रशासन मुकदमा दर्ज करा दिहले बिया काहे कि ई लोग बिजली किल्लत के खिलाफ सड़क जाम कइले रहुवे. सोमार का दिने एह मुद्दा पर छात्र नेता शहीद पार्क में अनशन पर बइठले आ एह मामिला में आरपार के लड़ाई लड़े के एलान कइले.\nयूपी के इंजीनियरिंग आ मैनेजमेंट कालेजन में दाखिला खातिर यूपीटीयू के काउन्सलिंग आजु मंगल का दिन से शुरु हो गइल बा.\nमऊ के डाक्टर मधेसिया से बीस लाख रुपिया रंगदारी मांगे का मामिला में पुलिस दोहरीघाट बस स्टैंड का लगे से एगो नवही के गिरफ्तार कर लिहलसि जेकरा फोन से रंगदारी मांगल गइल रहुवे. ओकर भाई जेल मे बंद बा आ ओही जेल में श्यामबाबू पासीओ बंद बा. महाराजगंज अदालत में पेशी पर आइल ओकरा भाई आ एगो अउर कैदी में से कैदी ओकरा फोन से एगो फोन करे के बात कहलसि आ ओकर फोन ले के कतहीं बात कइलसि.\nजौनपुर के सिकरारा इलाका के भीलमपुर मोड़ का लगे एगो ट्रक से धक्का लगला का बाद मोटरसाईकिल पर सवार तीन गो नवही ट्रक का चक्का का नीचे आ गइले आ कचरा के ओहिजे ओह में से दू जने के मौत हो गइल. तिसरका के खराब हाल में बीएचयू रेफर क दीहल गइल बा.\nआठ दिन से सारण जिला के अवतार नगर इलाका के फकुली गाँव से गायब इंटर छात्रा सोमार का दिने बेहोशी का हालत मे सड़क किनारे फेंकल मिलल. होश में अइला पर बतवलसि कि अपना विकलांग महतारी खातिर दवाई लेबे गाँवे का दुकान जात रहुवे जब गाँवे के एगो लड़िका ओकरा के उठा लिहलसि आ तीन ले अपना कोठरी में बंद के के रखलसि आ अपना तीन गो अउरी साथियन संगे ओकरा से दुराचारो कइलसि. बाद में जब बात खुले के डर भइल त ओकरा आँख पर पट्टी बान्ह के कहीं अउर भेज दिहलसि आ ओहिजो तीन दिन ले ओकरा साथे दुराचार भइल. आ अब ओकरा के फेंक के चल गइले सँ. पुलिस मामिला के तहकीकात करत बिया. अपहरण करे वाला फरार बावे.\nबार बार कहला का बावजूद आपन हथियार ना खरीदे वाला लोग के लाइसेस छपरा जिलाधिकारी रद्द कर दिहले बाड़न. बतावल जात बा कि अइसन 1081 लोग बा जे लाइसेंस त बनवा लिहलें बाकिर आजु ले हथियार ना खरीदले. कुछ लोग कई साल से अपना लाइसेस के रिन्ययओ करावत रहुवे. थाक हार के एह लोग के लाइसेंस रद्द क दीहल गइल.\nसिवान के तेजाब कांड के चश्मदीद गवाह राजीव रौशन के हत्या का मामिला में राजद सांसद रहल मो. शहाबुद्दीन के जमानत याचिका रद्द क दिहलसि सिवान के एगो अदालत. अब ऊ पटना हाई कोर्ट में अपील करीहें.\nसिवान जिला के महाराजगंज इलाका के तेवथा गाँव से अतवार दुपहरिया से गायब बूड़ हजाम के लाश सोमार का दिने गांव का बहरी एगो तालाब में मिलल बा. लागत बा कि केहु कवनो धारदार हथियार से ओकर गरदन काट दिहले बा आ ओकरा बाद पोखरा में फेंक दिहलसि.\nगोपालगंज जिला के कुचायकोट इलाका के मतेया खास गांव के एगो घर में अतवार के रात घुसल चोर के गांव के लोग पीट पीट के मुआ दीहल. पुलिस लाश कब्जा में ले के पोस्टमार्टम करे खातिर भेज दिहले बिया.\nशुक का दिने आइल आन्ही का चलते जगहे जगहे पोल गिरला का बाद से गोपालगंज जिला के उचकागांव प्रखंड के कई इलाकन में ओही दिन से बिजली गायब बिया.\nमोतिहारी जिला के हनुमानगढ़ी मोहल्ला में रहे वाला आ रेडीमेड कपड़ा के व्यवसायी पवन कुमार से पाँच लाख रुपिया के रंगदारी मांगल गइल बा आ ना दिहला पर जान से मार देबे के धमकी दीहल गइल बा.\nमोतिहारी जेल में सोमार का दिने पड़ल छापा में सगरी संवेदनशील वार्ड के तलाशी का दौरान एगो सेल फोन, बैट्री चार्जर, सिमकार्ड आ चार गो घड़ी बरामद भइल बा. पुलिस अब ओह मोबाइल के काल डिटेल निकलवावत बिया.\nपश्चिमी चंपारण के रामनगर इलाका के सहसराव गाँव का लगे अतवार के साँझ एगो ट्रैक्टर पलट गइल जवना से ओह पर मजदूरी करत नौतनटोला गांव के मजदूर के मौत हो गइल.\nआरा के जगदीशपुर इलाका में आरा-मोहनियां नेशनल हाइवे पर हाटपोखर गांव का नियरा सोमार साँझ एगो ट्रक आ सफारी गाड़ी के टक्कर से सफारी पर सवार प्रापर्टी डीलर के मौत हो गउवे. मरे वाला जहदीशेपुर के चन्द्र गुप्त सिंह रहलन.\nभोजपुर जिला में बिजली किल्लत से नाराज परेशान व्यापारी सोमार का दिने संदेश बाजार में आपन दुकान बंद रखले आ आरा-संदेश अउर संदेश-पवना रोड जाम क के आठ घंटा ले विरोध जतवलें.\nरोहतास जिला के न्यू सिधौली के एगो आदमी पर झारखंड सचिवालय में सहायक आ क्लर्क का तौर पर बहाली करावे के झाँसा देके नाहियो त करीब डेढ़ करोड़ रुपिया के घगी के मुकदमा दर्ज करावल गइल. बीस लोग लिखित में शिकायत कइले बावे.\nबक्सर जिला के मिश्रवलिया गाँव के एगो मजदूर के मौत बिजली के तार के करंट से हो गइल.\nबक्सर के जिला नियोजनालय सोमार का दिने आइटीआई मैदान में नियोजन मेला लगवा के करीब एगारह सौ बेरोजगारन के नौकरी दिअवलसि.


कहीं एकरा पीछे मोदी के मारे के साजिश त नइखे – टटका खबर\nJul 21, 2018 जान लेबे के साजिश, डॉ सुब्रह्मण्यम स्वामी, पीएम मोदी, राहुल के अँकवारी\nभाजपा के बड़हन नेता आ राहुल सोनिया का नाक में दम करे वाला डॉ सुब्रह्मण्यम स्वामी के कहना बा कि पीएम मोदी के स्वास्थ्य के तुरते जाँच करावल बहुते जरूरी बा आ धेयान से देखला खोजला के जरूरत बा कि उनुका देह पर कवनो महीन खरोंच त नइखे.\nडॉ स्वामी के कहना बा कि मोदी के ना चाहत रहुवे कि ऊ राहुल के अपना देह से सटे देंतन. हो सकेला कि ई अँकवार मोदी के जान लेबे के साजिश होखो. जइसन कि पिछला दिने सुनन्दा पुष्कर के जान लेबे खातिर कइल गइल. अपना ट्वीट में डॉ स्वामी लिखले बाड़न कि केजीबी एह तरह के खून करावे में माहिर हउवे आ एह घरी के राजनीतिक हालात देखत मोदी के जान लेबे तक के कोशिश कइल जा सकेला.


तोरा लउकत नईखे कि हम नामाज पढ़तानी? आन्हर भईल बाड़े का\nUpdated: Nov 08, 2017, 04:44 PM IST\nबचपन से लेके अभी तक अकबर-बीरबल के कहानी त बहुत बेर सुने के मिलल होई, लेकिन ए कहानी के खूबी बा की एकरा में अकेले अकबर बाड़े, बीरबल नईखन। एक बेर अकबर के जंगल घुमे के मन कइलस अवुरु उ अकेले महल से निकल गईले।\nजंगल में चलत-चलत नामाज पढ़े के समय भ गईल। अकबर के लगे एगो दरी रहे, जवना के उ तुरंत जंगल में बिछा के नमाज पढ़े लगले। अकबर नमाज पढ़त रहले कि कुछ दोसर काम करत रहले, इ त कहानी में पता आगे चली, फिलहाल मान लिही की नमाज पढ़त रहले।\nबादशाह अकबर अभी नमाज पढ़ते रहले कि उहाँ एगो औरत अपना पति के खोजत आ गईल। उ औरत अपना पति के लेके अतना चिंतित रहे कि ओकर ध्यान अकबर के दरी प ना गईल आ उ अकबर के दरी प गोड़ धरत आगे बढ़ गईल।\nअकबर जब औरत के अपना दरी प गोड़ धरत देखेले त गरमा गईले अवुरी ज़ोर से चिलइले –'तोरा लउकत नईखे कि हम नामाज पढ़तानी? आन्हर भईल बाड़े का? लउकत नईखे कि हम खुदा के बंदगी करतानी आ तू हमरा दरी प गोड़ ध के चल गईले।'\nबादशाह अकबर के बात सुनके उ औरत एगो दोहा पढ़लस – 'नर राची सूझी नहीं, तुम कस लख्यों सुजान। पढि कुरान बौरे भयो, नहीं राच्यौ रहमान।'\nऔरत कहलस – 'हम त अपना पति के खोजे में बेहाल हो चुकल बानी अवुरी एहीसे हमार ध्यान रउआ दरी प ना गईल ह बाकी रउआ कईसन नमाज पढ़तानी कि खुदा के छोड़ दरी के चिंता कईले बानी?'\nउ आगे कहलस, 'ई देखला से त बुझाता कि राउर ध्यान खुदा में कम, दरी प ढ़ेर रहे'। औरत के बात सुनला के बाद अकबर के अपना गलती के जानकारी मिलल अवुरी उ कहले कि अब से नमाज पढ़त घरी हमार समूचा ध्यान खुदा में रही।\nए कहानी के सार बस अतने बा कि जवन काम करी उ पूरा मन लगा के करी। चाहे पूजा-पाठ होखे भा दोसर कवनो काम।\nFirst Update: 05 June, 2014 08:08 PM


एगो नशेड़ी अपना साथी नशेड़ी के हत्या कर दिहलसि – टटका खबर\nवाराणसी के भोजूबीर में चाय के दुकान चलावे वाला दशरथ यादव आ सिकरौल के शाहनवाज दोस्त रहलें आ संगही संगे नशा करत रहलें. नशा के फेर में शाहनवाज पर दशरथ के कुछ रुपिया उधार हो गइल रहुवे. एही रुपिया का चलते मकबूल आलम रोड का लगे कब्रिस्तान में नशा करत घरी दुनू में झगड़ा बढ़ गइल आ दशरथ एगो नोकिला पत्थर से मार मार के शाहनवाज के हत्या कर दिहलसि. संगे बइठल दू गो दोस्त भाग गइलें. हत्या क के भागत दशरथ के लोग चहेट के ध लीहल आ कैंट पुलिस के दे दीहल.\nTags: नशेड़ी, वाराणसी, हत्या


पाखी ‘आई लव यू’ कहली निरहुआ से – Anjoria\nभोजपुरिया दर्शकन के दिल के धड़कन आ नंबर 1 अदाकारा पाखी हेगड़े आखिरकार निरहुआ के ‘आई लव यू’ कहिए दिहली. आ अतने कहि के ना चुपइले अब साथही जिए मरे के किरिओ खात बाड़ी. बाकिर एहसे अइसन वइसन कुछ सोचला के जरूरत नइखे काहे कि बात फिलिम के होखत बा. निरहुआ आ पाखी के नईकी फिलिम ‘रिक्शावाला आई लव यू’ के. एह फिलिम में निरहुआ रिक्शावाला बनल बाड़ें आ पाखी उनुकर दिवानी. एह दिवानगी में एक दिन पाखी रिक्शावाला निरहुआ के आई लव यू कह देत बाड़ी. फेर निरहुआ आ पाखी के मिलन कइसे होखत बा इहे एह फिलिम में देखावल गइल बा.\nनिरहुआ इंटरटेनमेंट प्रा. लि. प्रस्तुति आ वाहेगुरू मूवीज के बैनर तले बनल एह फिल्म के निर्माता बिट्टू सरदार आ निर्देशक अजय श्रीवास्तव हउवें. साथी कलाकारन में किरन यादव, अनुप अरोड़ा, प्रकाश जैश, अनामिका, संजय पाण्डेय, आशा शर्मा, आलोक यादव आ अवधेश मिश्रा के खास भूमिका बा.\n19 नवम्बर से आँधी तूफान


सन्तावन के गदर आ बाबू कुँवर सिंह – Hum Bhojpuria\nबाबू कुंवर सिंह के घायल जान के कैप्टन ली ग्रैंड २३ अप्रैल १९५८ के जगदीशपुर पर आक्रमण क दिहलस बाकिर अंग्रेजी सेना के पराजित होखे के पड़ल आ कैप्टन ली ग्रैंडो मरा गइलन. भारत माता के अइसन वीर सपूत बाबू कुंवर सिंह अपने बीमारी से २६ अप्रैल १९५८ के सदा के नींद सुत गइलन. उनके वीरता के अइसन अमिट छाप पड़ल बा कि आजुवो भोजपुर आ ओकरे आस पास के लइका खेल खेल में गावेलन स - चल कबड्डी आरा जहाँ कुंवर सिंह मरदाना.\nसुप्रसिद्ध कवि मनोरंजन प्रसाद सिन्हा अपना कविता में कहले बाडन---\n« 1857 के क्रांति के नायक मंगल पांडेनेता जी के अनन्य सहयोगी – महंथ धनराज पुरी »


सुशासन बाबू हरदी गुरदी बोल दीहलन – टटका खबर\nआजु जब सगरी विपक्ष परेशान बा कि साल मौदी का सोझा कवना नेता के खड़ा कइल जाव त घुमा फिरा के बिहार के सीएम नीतीश कुमार के नाम आइए जात बा. बाकि आजु जब पटना के एगो कार्यक्रम में पत्रकार उनुका से एह बारे में पूछलन त कहलन कि हम अतना बूड़बक ना हईं जतना लोग समुझेला. बाकिर जे लोग हमरा के एह जोग समुझेला ओह लोग के अभिनन्दन करत बानी.\nसाथही इहो कहलन कि पाँच बरीस पर पहिले मोदी के के जालत रहल बाकि उनुका में बेंवत रहल त बनिए गइलन.\nTags: नीतीश कुमार, मोदी


बिहार आ छपरा न्यूज 24 मई 2015 – टटका खबर\nबिहार आ छपरा न्यूज 24 मई 2015\nएह साल के आखिर में होखे वाला चुनाव के मद्दे नजर जनता परिवार के समेटे के कोशिश में पेंच फँस गइल बा. लालू नइखन चाहत कि जदयू का संगे र‌ाजद के विलय होखो. उनकर मनसा बा कि सगरी भाजपा विरोधी दल मिल के एगो महागठबन्हन बनावसु आ भाजपा के बिहार में रोक लीहल जाव.\nदोसरा तरफ केन्द्र में मोदी सरकार के एक साल के हासिल गिनावत बतावत भाजपा के अगिला निशाना बिहार पर बावे आ ओकर पूरा कोशिश बा कि बिहारो में एनडीए सरकार बना लीहल जाव.\nबिहार बोर्ड के इंटर वाणिज्य के परीक्षा परिणाम छब्बीस मई के बतावल जाई आ आर्ट्स के परिणाम 30 मई के.\nरोहतास जिला के सासाराम मॉडल थाना इलाका में शनिचर का दिने एगो घर पर छापा मार के डेढ़ हजार डेटोनेटर बरामद कइलसि पुलिस. बतावल जात बा कि नक्लसियन के चहुँपावे खातिर एकरा के बटोर के राखल बतावल जात बा.\nबक्सर जिला में शनिचर का दिने अलग-अलग घटना में एगो औरत समेत तीन लोग के मौत हो गइल.\nकेन्द्र के क्लीनिकल कानून के हिसाब से बनल प्राधिकार में नौकरशाह के अधीनता सकारे का खिलाफ बिहार के आइएमए का तरफ से अतवार का दिने पटना में रैली निकालल जाई. एह लोग के विरोध बिहार में लागू क्लनिकि एक्टो से बा आ ओकरा के वापस लेबे के मांगो करी लोग.\nममहर में एगो शादी समारोह से लवटत घरी हसनपुरवा के दू गो चचेरा भाईयन के मौत मढ़ौरा ढाला का लगे सामने से आवत मोटरसाइकिल से भइल टक्कर में हो गइल. दोसरको मोटरसाइकिल सवार नवहियन के हालत खराब बतावल जात बा.\nपरसा हाई स्कूल का दखिन बौधा नहर से 45 साल के एगो आदमी के लाश मिलल बा. बतावल जात बा कि रात में नशा में धुत ऊ आदमी दिशा मैदान ला निकलल रहुवे आ ओही नशा में नहर में गिर गइल होखी आ डूबला से ओकर मौत हो गइल.\nछपरा न्यूज, बिहार\nयूपी आ बलिया न्यूज 24 मई 2015\nभोजपुरी में देश दुनिया के खबर (सोमार, 25 मई 2015)\nकबीर : लोकज भाषा के सिद्ध सन्त\nनेपाल में भइल भोजपुरी खंडकाव्य “रमबोला” के एकल पाठ\nगज़ल – जिंदगी रेत जइसन पियासल बिया\nNews in Bhojpuri आजमगढ आरा इतिहास में उपचुनाव कांग्रेस कैमूर क्रिकेट खबर भोजपुरी में गाजीपुर गोपालगंज गोपालगंज. सासाराम गोरखपुर चंदौली चंपारण चुनाव छपरा जदयू जौनपुर टटका खबर देवरिया नरेन्द्र मोदी नीतीश कुमार पश्चिमी चंपारण पूर्वी चंपारण बक्सर बलिया बिहार बेतिया भदोही भाजपा भोजपुर भोजपुरी में खबर. मऊ मिर्जापुर मोतिहारी राहुल गाँधी रोहतास लालू प्रसाद वाराणसी सपा सारण सासाराम सिवान सोनभद्र


रविकिशन भोजपुरी फिलिमन के इकलौते अभिनेता हउवन जे हिंदीओ सिनेमा में आपन दमदार मौजूदगी दर्ज करवले बाड़े. आजु ऊ हिंदी के सगरी नामी गिरामी बैनर आ सितारन का साथे काम करत बाड़े. एह शुक के रिलीज फिल्म “अजान” में रवि किशन के सराहे जोग भूमिका बा आ फिल्म समीक्षक उनुका काम के बहुते तारिफ कइले बाड़े. रवि किशन एह फिल्म में एगो रॉ अधिकारी के भूमिका में बाड़न.


मीरा कुमार (31 मार्च 1945) एक ठो भारतीय राजनीतिज्ञ बाड़ी जे पंद्रहवां लोकसभा खातिर निर्बिरोध स्पीकर चुनल गइल रहली आ 2017 के राष्ट्रपति चुनाव खातिर बिपक्षी दल सभ द्वारा उमेदवार घोषित कइल गइल रहली बाकी एह चुनाव में उनके जीत ना मिल पावल।\n15वीं लोकसभा के स्पीकर\n4 जून 2009 – 18 मई 2014\nसासाराम सीट से\n10 मई 2004 – 12 मई 2014\n(1945-03-31) 31 मार्च 1945 (उमिर 76)\nपटना, बिहार, ब्रिटिश भारत\n1 बेटा,2बेटी\nजगजीवन राम (बाबूजी)\nइंद्राणी देवी (महतारी)\nवकील, राजनीतिग्य, डिप्लोमैट\n3 राष्ट्रपति उमेदवार\nमीरा कुमार प्रसिद्ध कांग्रेसी नेता बाबू जगजीवन राम आ स्वतंत्रता खातिर संघर्ष करे वाली इंद्राणी देवी के लड़की हई। मीरा के जनम 31 मार्च 1945 के बिहार के आरा जिला में भइल।\nमीरा के सुरुआती पढ़ाई विल्हेम गर्ल्स स्कूल, देहरादून में आ एकरे बाद महारानी गायत्री देवी गर्ल्स पब्लिक स्कूल, जयपुर में भइल। कुछ समय खातिर ऊ बनस्थली बिद्यापीठ में पढ़ली। एमए आ एलएलबी के डिग्री ऊ दिल्ली विश्वविद्यालय के इंद्रप्रस्थ कॉलेज आ मिरांडा हाउस से लिहली। बनस्थली बिद्यापीठ से उनके 2010 में डाक्टरेट के मानद उपाधि भी मिलल।\nमीरा कुमार वकालत पास हई बाकी उनके खुद के कहनाम बा कि ऊ वकालत करे कचहरी कबो ना गइली। साल 1985 में ऊ पहिली बेर उत्तर प्रदेश के बिजनौर से चुनाव लड़ली आ सांसद बनली। 1990 में कांग्रेस कार्यकारणी के सदस्य बनली आ 1996, 1998 आ 2004 में सांसद बनली। 2004 में गठित मंत्रिमंडल में उनके सामाजिक न्याय मंत्री बनावल गइल।\nसाल 2009 में गठित लोग सभा में इनका निर्बिरोध स्पीकर चुनल गइल आ भारतीय संसद के पहिली महिला स्पीकर बनली आ साल 2014 ले एह पद पर रहली।\n22 जून 2017 के एक ठो संजुक्त बैठक में विपक्ष के नेता लोग मीरा कुमार के 2017 के राष्ट्रपति चुनाव खातिर उमेदवार के रूप में चुनल। बैठक में शरद पवार इनका नाँव के प्रस्ताव कइलें आ मायावती इनके समर्थन कइली। मीरा कुमार 27 जून के आपन पर्चा भरिहें। एह चुनाव खातिर उनके प्रतिद्वंदी रामनाथ कोविंद होखिहें जिनके केंद्र में सत्ताधारी पक्ष आपन उमेदवार बनावल। 20 जुलाई के चुनाव के रिजल्ट घोषित भइल, एह चुनाव में रामनाथ कोविंद बिजई रहलें।\n↑ "Profile: Meira Kumar, first female Dalit Speaker". oneindia.in.3June 2009. पहुँचतिथी 10 February 2014.\n↑ 2.0 2.1 2.2 2.3 "मीरा कुमार आख़िर क्यों हैं यूपीए की पसंद". bbc.com/hindi (Hindi में). बीबीसी हिंदी. 22 जून 2017. पहुँचतिथी 24 जून 2017.\n↑ Share on Twitter. "Banasthali createdaforce of empowered women - Times of India". Timesofindia.indiatimes.com. पहुँचतिथी 2017-06-24.\n↑ जनसत्ता ऑनलाइन. "राष्ट्रपति चुनाव: यूपीए ने भी उतारा दलित उम्मीदवार, जानिए कौन हैं मीरा कुमार - Presidential Election 2017: UPA fielded Meira Kumar as presidential Candidate, Know who is Meira Kumar". Jansatta. पहुँचतिथी 2017-06-24.\nमीरा कुमार के जीवनी, भारत सरकार क पोर्टल (अंग्रेजी में)\n"https://bh.wikipedia.org/w/index.php?title=मीरा_कुमार&oldid=538308" से लिहल गइल\nLast edited on 15 जनवरी 2018, at 12:14\nएह पन्ना पर आखिरी बेर संपादन 15 जनवरी 2018 के 12:14 बजे भइल रहल।


मन कहलस कि\nजिनिगी से अकुलाईं मत\nजिनिगी से अकुलाईं मत,\nरो रो के पछताईं मत.\nआँसू के कीमत समुझीं,\nजहें तहें ढरकाईं मत.\nसतसइया के दोहरे\nअरु नावक के तीर\nदेखन में एसएमएस लगें\nघाव करें गम्हीर.\nना जाने कब कवनो\nएगो लड़की से पूछनीं कि\nशादी का होला?\nढेर लोग के सराही नजर छोड़ के.\nएक आदमी के ओरहन सुने के मजबूरी!\nएह उम्मीद के टूटे\nएह उम्मीद के टूटे मत दीहऽ\nदिल के लगी के कम होखे मत दीहऽ\nदोस्त मिलिहन बहुते हमरो ले बढ़िया\nबाकिर केहू के हमार जगहा लेबे मत दीहऽ\nऔरतन के गलती के\nऔरतन के गलती के गिनती नइखे\nजबकि मरद दूइये गो गलती करेले...\nएगो जवन कहेले\nदोसर जवन करेले.\nसभ केहू व्यस्त बा\nअपना जिनिगी का भँवर में.\nअइसना में एगो चुटपुटिहा\nधीरे से कहि जाले कि\nजे तोहरा के भुलाईल नईखे.


महापण्डित राहुल सांकृत्यायन - एगो महान जीवन यात्री - मैना: भोजपुरी साहित्य क उड़ान (Maina Bhojpuri Magazine)\nHome आदित्य दूबे राहुल सांकृत्यायन Lekh महापण्डित राहुल सांकृत्यायन - एगो महान जीवन यात्री\nमहापण्डित राहुल सांकृत्यायन - एगो महान जीवन यात्री\nअगर एह सबद के अर्थ एगो वैचारिक अस्तर प देखल जाओ त इ सबद क बड़ा बरियार आ गूढ़ माने निकलत बा। जदि एह सबद के परिभाषा देखल जाओ त 'गतिशीलता' एकर मुख्य आसय होई, जवन जीवन में कब्बो रुके के ना कहेला।\nजिनगी के जियल आ ओकर जतरा कईल दुनु अलग-अलग पक्ष बा आ जे जिनगी के जतरा क लिहल ओकरा खाति इ जीवन मृत्यु खालि शब्दमात्र रह जाला, उ व्यक्ति अमर हो जाला।\nकुछ एइसने व्यक्तित्व रहे महापण्डित राहुल सांकृत्यायन जी के।\nसैर कर दुनिया की गाफिल,जिंदगानी फिर कहां।\nजिन्दगानी गर रही तो, नॊजवानी फिर कहां।\nएही काव्यपंक्ति के आपन प्रेरणास्रोत मान के राहुल जी घुमक्कड़ी के आपन धरम बना के अमर हो गइनी।\nराहुल सांकृत्यायन एगो अइसन प्रतिभा के नाव ह जे देशहित अउरी आपन भाखा खाति जवन काम कइले रहनी उ मील के पाथर साबित भइल, खासकर के भोजपुरी के उत्थान खाति इहां के जोगदान बिसेस रुप से उल्लेखनीय बा।\nमहान भाषाविद्, साम्यवादी विचारक, यायावर आ युगपरिवर्तन के महान साहित्यकार राहुल सांकृत्यायन जी के जनम उत्तर परदेस, पूर्वांचल के आजमगढ़ जिला के पन्दहा नामक गांव में ९ अप्रैल, १८९३ के 'केदरनाथ पाण्डेय' के रुप में भइल। राउर पिताजी श्री गोवर्धन पाण्डेय किसान के साथ साथ एगो धार्मिक बिचार वाला व्यक्ति रहनीं। बचपने में माई के मृत्यु के बाद इहां के पालन पोषण इहां के नानाजी, श्री रामशरण पाठक जी के घरे भइल। प्रारम्भिक शिक्षा गांव के मदरसा से सुरु भइल। छोटे पर भइल बियाह इहां खातिर एगो संक्रान्तिक घटना रहे, जेकर परिणाम इ भइल की राहुल जी लड़िकइए में आपन घर छोड़ दिहनी आ एगो मठ मे जाके साधु हो गईनी।\nबाकीर अपना यायावरी स्वभाव के कारन ओहिजा टिक ना पवनी आ चॊदह बरिस के अवस्था में कलकत्ता से आपन भारत भरमण सुरु क दिहनी।\nअपना रचनाधर्मिता आ घुमक्कड़ी सुभाव के कारन रउवा जहां जहां गइनी, ओहिजु के भाखा, बोली, संस्कृति अउर समाज के गहन अध्ययन कइनी, आ ओहि आधार पर तमामन ग्रन्थन के रचना कइनी।\nदक्खिन भारत में रहला से इहां के "दामोदर स्वामी" के नाम मिलल, ओकरे बाद लंका में इहाँ के बौद्ध धर्म अपना लिहनी। तबसे इहां के नाम 'राहुल' (जवन महात्मा बुद्ध के लइका के नाम रहल) पड़ल। अउर सांकृत्य गोत्र के भइला के कारन, आगे के नाम 'सांकृत्यायन' भइल।\nलगभग ३६ भाषा के जनकार राहुल जी कवनो नियमित शिक्षा त ना लिहले रहनीं, बाकीर अपने से भारतीय संस्कृति, वेद-पुराण, दर्शन, इतिहास आदि विषयन में विद्वान रहनी। बोद्ध धरम से सम्पर्क में अइला पर पाली, अपभ्रंश, सिंहली, प्राकृत, तिब्बती, चीनी, जापानी आ अउर भी कई गो भाषा सीखनी।\nक्षेत्रीय भाषा खाति राहुल जी के सम्मान उहां के स्वाभाविक बिसेसता रहे, आ भोजपुरी जवन की उहां के माईभाखा रहे, ओहसे त बिसेस प्रेम रहे, भोजपुरी में भी कई गो रचना कइले रहनीं, जवन समाज में फइलल बुराई, सामाजिक उन्माद, दहेज बिरोध, लइका लइकी में भेदभाव आ मेहरारुन के समाज में खराब स्थिति पर केन्द्रित रहे। भोजपुरी मे इहां के लिखल नाटक ढेर लोकप्रिय भइल जेइमें, मेहरारुन के दुरदसा, जोंक, नइकी दुनिया, जपनिया राछस, ढुनमुन नेता, देस रक्षक, जरमनवा के हार निहचय, प्रमुख रहे जवन दू भागन में परकासित भइल।\nभोजपुरी खाति राहुल जी के जोगदान अतुलनीय बा।उहां के इ सिद्धान्त रहे की अपना माईभाखा के सम्मान कइल अपना माई के सम्मान बा। राहुल जी ओह समय में भोजपुरी भाषी लोग खाति एगो अगुवा आ प्रेरक मसाल जइसन रहनीं, जे ओह बेरा भोजपुरी के बिकास खाति चिंतित रहे। भोजपुरी रचनकारन के मनोबल बढावे खाति इहां के "भिखारी ठाकुर" के भोजपुरी के शेक्सपियर आ भोजपुरी के हीरा कहके सम्मान दिहनी।\n१९४७ में गोपालगंज, बिहार में भोजपुरी साहित्य सम्मेलन के अध्यक्षता कइनी। राहुलजी के आवाह्न पर महेन्दर शास्त्री जी १९४८ में भोजपुरी के पहिला पत्रिका "भोजपुरी" निकलनीं, आ ओकरा बाद भोजपुरी पत्रिकन के तांता लाग गइल।\nभोजपुरी के आठवां सूची में लियावे खाति पहिला परयास उहेके कइले रहनी।\nभोजपुरी नाटकन में लिखल उहां के गीतन में एगो बड़हन आ गहीर संदेश समाज खाति होत रहे ...एगो\n"एके माई बपवा से एके ही उदरवा से,\nदूनू के जनमवां भइल रे पुरूखवा।\nपूत के जनमवा में नाच आ सोहर होला,\nबेटी के जनम परे सोक रे पुरुखवा।\nधनवा धरतिया पर बेटवा के हक होला,\nबिटिया के कुछुवो ना हक रे पुरुखवा।"\nराहुल जी गुलामी के दॊर में समाज में फइलल बुराई, अंधविश्वास, रूढिवादी बिचारन, अर्थबेवस्था अउर राजनीति के संक्रमण के खिलाफ आपन अवाज बुलंद कइले रहनी, एकरा साथे साथे भारतीय स्वतंत्रता संग्राम में भी आपन पूरा जोगदान दिहनीं। राजेन्दर बाबू के साथे आन्दोलन में भाग लेके, छपरा में बाढ़ से पीड़ित लोग के सेवा कइनीं आ एही क्रम में ६ महीना बक्सर अउरी डेढ़ महीना हजारीबाग जेल में रहनी।\nरउवा अंदाजा लगा सकेनी की एतना उपनाम, पदवी जइसे कि महापण्डित, यायावर, अन्वेषक, कथाकार, आलोचक, नाटककार, त्रिपिटकाचार्य, निबन्ध लेखक, युगपरिवर्तन साहित्यकार आ ना जने अइसने केतना अउर खाली एक व्यक्ति खतिर बा, उ केतना बड़हन विद्वान होई, आ वास्तव में राहुल जी एह सब के समान रूप से अधिकारी रहनी।\nभाषा आ साहित्य के बारे में रउवा कहले बानी- "भाषा अउर साहित्य, धारा के रुप में चलेला,फरक खालि एतने बा जे नदी के हमनी के देस के पृष्ठभूमि के तरे देखल जाला जबकि भाषा, देस आ भूमि दूनू के पृष्ठभूमि खाति आगे बढ़ेले।"\nराहुल जी के रचना में मेरी लद्दाख यात्रा, घुमक्कड़ शास्त्र, वोल्गा से गंगा, कनैला की कथा, सतमी के बच्चे, मेरी जीवन यात्रा, दिमागी गुलामी, आज की राजनीति, बुद्धचर्या, धम्मपद, जय यॊधेय, अउर कई गो प्रमुख बा।\nराहुल जी अपना जीवन में तीन गो बियाह कइले रहनी, पहिला बचपन में परिवार द्वारा, दूसरा मास्को में रहला पर ओहिजु भारत-तिब्बत विभाग के सचिव 'लोला येलेना 'नामक महिला से प्रेम विवाह जेसे इहां के 'राहुलोविच' नामक पुत्ररत्न के प्राप्ति भइल। ओकरे बाद १९५० में रुस में संस्कृत शिक्षक के पद छोड़ के नैनीताल आ गइनी आ ओहिजु से वापस दार्जलिंग आके तीसरा बियाह कइनी।\nमधुमेह से ग्रसित भइला से दार्जिलिंग में ही १४ अप्रैल, १९६३ के एह संसार के छोड़ के दूसरे दुनिया के यात्रा पर चल दिहनी।\nमहापण्डित राहुल संकृत्यायन जी के १९५८ में साहित्य अकादमी पुरस्कार, अउर १९६३ में पद्म भूषण से सम्मानित कइल गइल।\nइहां के नाम पर भारत सरकार के मानव संसाधन एवं विकास मन्त्रालय के तरफ से हर साल सर्वश्रेष्ठ यात्रा वृतान्त लेखक के 'महापंडित राहुल सांकृत्यायन पुरस्कार' देहल जाला!\nहमनी के ओर से ए महान व्यक्ति आ महान साहित्यकार के कोटि कोटि श्रद्धांजलि.......!\n--------- आदित्य दूबे\nअंक - 23 (14 अप्रैल 2015)


बतकुच्चन – ३५ – Anjoria\nबतकुच्चन – ३५\nNov 30, 2011 बतकुच्चन\nबाँझ का जनिहें प्रसवती के पीड़ा ? बच्चा जने में होखे वाला दरद ओही औरत के समुझ में आ सकेला जे कबो खुद बच्चा जनले होखे. बूझेले चिलम जिनका पर चढ़ेला अँगारी. जे हालात के गरमी झेलेला ओकरे ओकर पीड़ा बुझाला. भोजपुरी के ई दुनु कहाउत आजु एह चलते याद आ गइल कि हम चकोह आ बँड़ेरा का बारे में बतियावे के सोचले रही. बाकिर जब लिखे बइठनी त बाति निकल गइल आ दू गो अउर शब्द बतकुच्चन करे लायक मिल गइल, जनिहें आ जनीहें. जनला आ जनला के फेर में माथ चक्कर घिन्नी हो गइल चकोह आ बँड़ेरा जइसन. लिखे के लिख सकत रहीं कि चकोह आ बँड़ेरा लेखा, बाकिर तब फेर लेखा आ लेखा के फेर सामने आ जाइत. लेखा माने जइसन, लेखा माने खाता बही भा जवन लिखल होखे. लिखल करम के लेख केहू समुझि ना पावेला. करम के लेख वाला लेखा आ जइसन वाला लेखा सुने में त एके जइसन लागेला बाकिर मतलब अलग अलग निकलेला. जनिहें मतलब जान पइहें, समुझि पइहें आ जनीहें मतलब केहू के जनम दिहल, जनल. जनक जाने वाला के कम, जने वाला के बेसी कहल जाला. खैर, बात घूम गइल त घूमे दीं. आईं हमनी का चकोह आ बँड़ेरा का तरफ लवटि जाँ. चकोह भँवर के कहल जाला, चक्र में चक्कर मारे वाला हवा चक्रावात कहाला बाकिर पानी के लहर जब कहीं गोल चक्कर मारे लागे त ओकरा के भँवर कहल जाला. आ गरम हवा जब गोल चक्कर मारत उपर का तरफ उठे लागे त बँड़ेरा बनि जाला, बवण्डर. दुनु में चक्कर गोलाईए में लागेला बाकिर पानी के भँवर, माने कि चकोह में जे फँसि जाला से सीधे नीचे डूबे लागेला. चकोह के पानी गोल गोल चक्कर मारत नीचे का तरफ भागत जाले. एह चकोह के अनुभव उहो आदमी समुझ सकेला जे हालात का चकोह में फँसि के पतनशील हो गइल होखे, गरदिश में डूब गइल होखे. बँड़ेरा एकरा उलटा होखेला. बँड़ेरा नीचे से उपर का तरफ भागेला बाकिर एह उपर का तरफ भगला में बढ़न्ती भा विकास ना देखल खोजल जा सके. बँड़ेरा उपर कम ले जाला उधियावेला बेसी. एक जगहा से उखाड़ के दोसरा जगह उधिया फेंकेला बँड़ेरा. आ अइसन नइखे कि चकोह पानिये में होला. उपर आसमानो में चकोह मिलेला आ ओह चकोह से सगरी पायलट डेरालें. काहे कि सभका मालूम बा कि अगर हवाई जहाज ओह चकोह में फँसि गइल त ओकरा के बचावल निकालल बहुत मुश्किल काम हो जाला. आसमान वाला एह चकोह के एयर टरबुलेंस कहल जाला. आ बँड़ेरा शब्द के उलटा बँड़ेरी होला. अब शहर का मकानन में रहे वाला बँड़ेरी का जनिहें. ई त उहे जनिहें जे पलानी देखले होखीहें, छवले होखीहें. बाकिर बँड़ेरी के चरचा अगिला बेर.\nबतकुच्चन – ३४\nबतकुच्चन – ३६\nOne thought on “बतकुच्चन – ३५”\nजनीहें आ जनिहें…जानल आ जनल…बन्हिआ…\nLeaveaReply to चंदन कुमार मिश्र\tCancel reply


विक्रांत सिंह के बढत डेग – Anjoria\nविक्रांत सिंह के बढत डेग\nसिनेमा भोजपुरी के रोमांटिक एक्शन सितारा विक्रांत सिंह के डेग गँवे गँवे आगा ओरि बढ़ल जात बा, ‘‘मुन्ना बजरंगी’’ से चर्चा में आइल विक्रांत भोजपुरी सिनेमा के ओह गिनल चुनल नायकन में से हउवें जे हर तरह का भूमिका में फिट बइठेलें.\nविक्रांत एह घरी निर्देशक रवि कश्यप के दू गो फिलिमन में, ‘बाप’ आ ‘बियाह’, व्यस्त बाड़न. एह दुनु फिलिमन में विक्रांत भोजपुरी सिनेमा के नयकी सनसनी अंजना सिंह संगे आपन जलवा देखइहें. विक्रांत जल्दिए एगो बड़हन बजट के एक्शन फिल्म में नजर अइहें जवना में अबले के सबसे अलग तरह के स्टंट देखे के मिली. एह फिलिम का बारे में विक्रांत अबहीं कुछ बोलत नइखन बाकिर उमेद जरूर राखत बाड़ें कि ई फिलिम उनुकर एगो बढ़िया पहिचान बनवा दी.\nबिना एको फिलिम रिलीज होखले मँहग बन गइलें चुन्नू सिंगापुरी\nहॉट गर्ल मोनालिसा के जलवा


बागो में झूलन गई रे सावन में ! | Khabar Lahariya (खबर लहरिया)\nखबर लहरिया » बागो में झूलन गई रे सावन में !\nद्वारा लिखित खबर लहरिया August 17, 20162बार देखा गया\nबुन्देलखण्ड किसान यूनियन के लोगों ने किया डी आई जी और विकास भवन का घेराव


खबर एक नजर में (18 जून 2011) – टटका खबर\nलखनऊ के डिप्टी सीएमओ करवले रहे सी॓मओ के हत्या\nअपना करोड़ो के घोटाला के नियमित करावे खातिर लखनऊ के डिप्टी सीएमओ डा॰ वाई॰ एस॰ सचान पहिले सी॰एम॰ओ॰ डा॰ विनोद आर्य के हत्या करवलसि. बाद में आइल डा॰ बी॰पी॰सिंहो जब ना मनलें त उनुकरो हत्या करा दिहलसि. पहिलका हत्या में जाँच ओकर कुछ ना बिगाड़ पवले रहल एहसे सचान के हिम्मत बढ़ गइल रहे आ दोसरको हत्या करावे में ऊ इचिको ना हिचकल. दुनु हत्या का बाद डाक्टरन के संगठन बड़ बवाल खड़ा कइलस बाकिर जब लागल कि फेरा उल्टा घूम सकेला त चुप्पी लगा गइल. एह मामिला में पिछला महीना चार लोग के गिरफ्तार कर के पुलिस मामिला सुलझा लेबे के दावा कइले रहल आ अब जा के सचान के हिरासत में ले के सगरी मामिला उगिलवलसि. डा॰ बी॰ पी॰ सिंह के हत्या करे खातिर तीन गो शूटरन के सचान सात लाख रुपिया के सुपारी दिहले रहुवे.\nकनिमोई के जमानत याचिका सुनवाई से दू गो जज हटले\nसुप्रीम कोर्ट के दू गो न्यायाधीश, न्यायमूर्ति पी सदाशिवम अउर न्यायमूर्ति ए के पटनायक, अपना के टू जी स्पैक्ट्रम घोटाला के आरोपी सांसद कनिमोई के जमानत याचिका सुनवाई से अपना के अलगा कर लिहले बाड़े जवना का बाद एगो दोसर पीठ, बेंच, बनावल गइल बा जवना में न्यायमूर्ति जी॰ एस॰ सिंघवी आ न्यायमूर्ति बी॰एस॰ चौहान एह मामिला के सुनवाई करीहें.\nसी॰बी॰आई॰ जमानत याचिका के विरोध कइले बिया आ कहले बिया कि अगर ई लोग रिहा कर दिहल गइल त ई लोग गवाहन के प्रभावित कर सकेला. दू सौ करोड़ के राशि करजा ना रहे बलुक घूस रहे. अब कहल जा रहल बा कि बलवा ई रुपिया करजा दिहले रहुवे जवन वापिस हो चुकल बा.\nपुट्टूपार्थी साईं बाबा के कमरा से अपार धन मिलल\nकाल्हु जब पुट्टूपार्थी के साईं बाबा के निजी कमरा खोलल गइल त ओहमें से ९८ किलो सोना, ३१७ किलो चाँदी, आ १२ करोड़ रुपिया नगदी मिलल. साईं के भक्तन के दावा बा कि जब साईं के तबियत खराब भइल रहे आ उनुका के अस्पताल में भरती करावल गइल रहे तब कई दिन ले कमरा खुलल रहे आ ओह बीचे बहुते हीरा जवाहरात सोना चाँदी नगदी निकाल लिहल गइल रहे.\nसरकार के दावा कि पीएम के लोकपाल का दायरा में राखल जाई\nसिविल सोसाइटी के तगड़ा विरोध देखत अपना पुरान बाति से पलटी मारत सरकारी मंत्री लोग के कहना बा कि प्रधानमंत्री के कुछ शर्त का साथे लोकपाल का दायरा में राखल जाई. एह शर्त मे सबले खास ई बा कि लोकपाल प्रधानमंत्री के हटवा ना सकसु. मंत्री लोग के इहो कहना बा कि दू गो मसौदा ना बनी. मसौदा एके गो बनी बाकिर जवना मुद्दन पर मतभेद बा ओकरा पर दुनु पक्ष के टिप्पणी शामिल कइल जाई. सरकार के कोशिश बा कि एह मामिला में अब बाकिओ राजनीतिक दलन के शामिल कर लिहल जाव बाकिर दोसर दल आकरा दाँव में पड़ल नइखन चाहत. सभकर कहना बा कि जब संयुक्त समिति बनावे के रहे तब त ना पूछल गइल अब आपन गरदन अझूराइल बा त हमनी के याद आवत बा.\nहर जगहे चालबाजी करत बिया सरकार\nएह सरकार के काम के हाल ई बा कि ऊ हर काम में कुछ ना कुछ चालबाजी कर जात बिया. लोग के देखावे खातिर बड़ बड़ बाति कइल जात बा आ गँवे से अइसन प्रावधान बना दिहल जात बा जवना छेद से पूरा के पूरा हाथी निकल जाव. साल भर से लागू शिक्षा के अधिकार आवासीय विद्यालयन पर लागू नइखे. अब उच्च शिक्षा का क्षेत्र में इहे खेल खेलल जा रहल बा. अनुचित व्यवहार पर प्रतिबंध विधेयक २०१० देश के तकनीकि आ चिकित्सा शिक्षण संस्थान आ विश्वविद्यालयन पर त लागू होखी बाकिर विदेशी संस्थानन पर ना. एहसे लागत बा कि सरकार के नीयत ठीक नइखे.\nनइखे बनल चाहत केहू बलिया के जिविनि\nबलिया के जिला विद्यालय निरीक्षक के पद केहू लेबे के तइयार नइखे होखत. हालत ई हो गइल बा कि जेकरे से कहल जात बा कि ऊ प्रभार ले लेव ऊ नकार देत बा. असल में एहिजा के विद्यालयन में अतना घपला भइल बा आ घपले बाज अतना घाघ बाड़े कि केहू के चैन से रहे ना दीहें. माधव तिवारी मेडिकल छूट्टी ले के हट गइले त ढेर दिन बाद गोरखपुर से निलंबन का बाद बहाल भइल रविन्द्र सिहं के नियुक्ति भइल बाकिर ऊ आवे से इन्कार कर दिहले. अब मंडलीय संयुक्त शिक्षा निदेशक अखिलेश पांडे के प्रभार लेबे के निर्देश दिहल गइल बा त उहो कई दिन बीतला का बादो सुगबुगात नइखन.\nनेशनल हॉकी चैम्पियनशिप के सेमीफाइनल आजु\nआजु सँझिया साढ़े छह बजे से भोपाल में पहिला सेमीफाइनल कर्नाटक आ पंजाब का बीच आ रात सवा आठ बजे से दुसरका सेमीफाइनल झारखण्ड आ हरियाणा के बीच खेलल जाई. हॉकी संघन का लापरवाही का चलते कई साल बाद हो रहल बा ई चैम्पियनशिप. दुनु सेमीफाइनल मैच भोपाल के एशबाग स्टेडियम में फ्लड लाइट में खेलल जाई. फाइनल काल्हु होई.\nखबर एक नजर में (17 जून 2011)


(अतवार, 23 अक्टूबर)\nखराब मौसम का चलते सेना के एगो हेलीकाप्टर पाकिस्तानी इलाका में चल गइल रहे जहवाँ ओकरा के जबरिया उतरवा लिहल गइल आ चार गो सैनिक अधिकारियन के रोक लिहल गइल. बाकिर बाद में उच्च स्तरीय दखल का बाद हेलीकाप्टर आ अधिकारियन के वापिस भारत लवटि आवे दिहल गइल. पाकिस्तानी सेना मान लिहलसि कि मौसम का चलते हेलीकाप्टर पाकिस्तानी इलाका में घुस गइल रहे कवनो दोसर मकसद ना रहल.\nतुर्की के पूर्वी क्षेत्र में अतवार के दिने अइल बड़हन भुकंप से कम से कम एक हजार लोग के मरे के अनेसा बतावल गइल बा. भूकंप के तीव्रता रिक्टर स्केल पर 7.3 रहल. दक्षिणपूर्वी प्रांत वैन अउर इरसिस समेत कई शहरन में जानमाल के भारी नुकसान भइल बा.\nमुम्बई एकदिना में भारत इंग्लैंड के छह विकेट से हरा के पांच मैचन के श्रृंखला में 4-0 से अजेय बनल रहल. आजु अतवार का दिने मुंबई में खेलल गइल मैच में भारत के शुरुआत खराब रहल बाकिर सुरेश रैना आ विराट कोहली के बल्लेबाजी का बदौलत भारत छह विकेट से जीत गइल. रैना के मैन आफ द मैच चुनल गइल.\nअपना जन चेतना यात्रा पर निकलल भाजपा नेता लालकृष्ण आडवाणी संप्रग सरकार के अबतकले के सबले भठियारा सरकार बतवले बाड़न. आडवाणी के कर्नाटक यात्रा अपना पूर्व निर्धारित कार्यक्रम मुताबिक होई बाकिर ओहिजा जनसभा के आडवाणी संबोधित ना करीहें. कर्नाटक में येदियुरप्पा समर्थक आडवाणी के विरोध करे के फैसला लिहले बाड़े.\nश्रमिकन के सुरक्षा के जिम्मेदारी राज्य सरकारन के बा बतावत केंद्रीय श्रम अउर रोजगार मंत्री मल्लिकार्जुन खड़गे अतवार का दिने कहलन कि राज्य सरकार श्रमिकन के सुरक्षा खातिर कानूनी सुधार करसु.\nकेन्द्रीय स्वास्थ्य मंत्री गुलाम नबी आजाद के दावा बा कि भारत में पोलियो के बीमारी नियंत्रण में आ गइल बा बाकिर भारत एह बीमारी के हमेशा खातिर खतम करे के लक्ष्य रखले बा.\nमणिपुर के प्रतिबंधित संगठन ‘पीपुल्स यूनाइटेड लिबरेशन फ्रंट’ के स्वयंभू कमांडर समेत तीन गो लोग के वाहन चोरी का आरोप में गिरफ्तार कइल गइल बा.\nभठियरपन के मामिला में गिरफ्तार कर्नाटक मुख्यमंत्री रहल बी.एस. येदियुरप्पा अबकी के दीवाली जेले में मनइहें अइसन लागत बा. वइसे सोमार का दिने अदालत उनुका जमानत याचिका पर सुनवाई करे वाली बा.\nकश्मीर घाटी में बर्फबारी से तापमान में गिरावट आइल बा.\nदुनिया के सबले बड़े विमान एयरबस ए380 के हैदराबाद के राजीव गांधी अंतर्राष्ट्रीय हवाईअड्डा पर अतवार का दिने तकनीकी खराबी अइला का चलते इमरजेन्सी लैँडिंग करे के पड़ल.\nतेलंगाना राज्य खातिर हड़ताल करत 150 सरकारी कर्मचारियन के नलगोंडा जिला में गिरफ्तार कर लिहल गइल जवना का बाद तनाव अउरी बढ़ गइल बा.\nगोवा में करोड़ों रुपिया के अवैध खनन घोटाला में लपटाइल सत्तारूढ़ कांग्रेस नइखे चाहत कि एकर जाँच रिपोर्ट जनता का सामने आवे आ ऊ न्यायमूर्ति एम. बी. शाह आयोग के सदस्यन से कहले बिया कि रिपोर्ट के मीडिया में लीक ना करे ऊ लोग.\nरांची में अतवार का दिने एगो मकान से एगो औरत आ ओकरा बेटा समेत तीन लोग के लाश संदिग्ध हालत में मिलल बा.\nभारतीय मूल के बॉबी जिंदल दुबारा लुसियाना के गवर्नर चुनाइल बाड़न. चुनाव में केहु उनका के मजगर टक्कर ना दे पावल जबकि नौ जने प्रतिद्वंद्बी मैदान में रहले.\nपाकिस्तान के प्रधानमंत्री रहल बेनजीर भुट्टो के महतारी के मौत दुबई में बयासी साल का उमिर में अतवार का दिने हो गइल. पाकिस्तान में दस दिन के सरकारी शोक के एलान कइल गइल बा.\nलीबिया के कार्यवाहक प्रधानमंत्री महमूद जिबरिल चाहत रहले कि मुअम्मार गद्दाफी जिंदा रहे, जेहसे ओकरा से 42 साल के शासन में लीबिया में भइल दमन के हिसाब लिहल जा सके.\nलीबिया के अपदस्थ तानाशाह मुअम्मार गद्दाफी के बेटा सैफ अल-इस्लाम अपना बाप के मौत के बदला लेबे के किरिया खइले बा.\n14 अक्टूबर के खतम हफ्ता में देश के विदेशी मुद्रा भंडार 5.27 अरब डॉलर बढ़के 317.50 अरब डॉलर हो गइल.\nधनतेरस से पहिले सोना के बढल खरीददारी से सर्राफा व्यवसायियन के उम्मीद जागल बा कि सोना के दाम अउरी बढ़ी.\nजापान के राजधानी टोक्यो में शनिचर का दिने 24 वां अंतर्राष्ट्रीय फिल्म महोत्सव के उद्घाटन भइल. एह में 76 देशन के करीब 1000 फिल्म देखावल जाई.\nअभिनेता शाहरुख खान के कहना बा कि ऊ अपना फिल्म ‘रा वन’ के कुछ अलगा बनावल चाहत रहले बाकिर एक बेर फेर से प्रेमे कहानी बना बईठलन.\nसंगीतकार ए. आर. रहमान के डेनी बोयल के फिल्म ‘127 आवर्स’ में एगो गीत ‘इफ आई राइज’ खातिर ‘पब्लिक च्वाइस एवार्ड’ से सम्मानित कइल गइल. बेल्जियम के जेंट शहर में वर्ल्ड साउंडट्रैक अकादमी हर साल ई पुरस्कार बाँटेले.\nरिएलिटी शो ‘बिग बॉस’ से मशहूर गायिका आ अभिनेत्री रागेश्वरी लूम्बा बाहर हो गइल बाड़ी. बाहर अइला का बाद उनुकर कहना बा कि घर में बात बात पर झगड़ा हो रहल बा.\nभारत के युकी भाम्बरी लागोस में भइल 15,000 डॉलर इनाम वाला अंतर्राष्ट्रीय टेनिस महासंघ पुरुष एकल चैम्पियनिशप के खिताब जीत लिहले बाड़न.\nस्टॉकहोम ओपन मे भारत के रोहन बोपन्ना अउर पाकिस्तान के एसाम उल हक कुरैशी के जोड़ी एटीपी स्टॉकहोम टेनिस टूर्नामेंट के पुरुष युगल खिताब जीत लिहलसि.\nइटली के मोटो जीपी चालक मार्को सिमोंसेली के मलेशियाई ग्रां पी के दूसरका लैप में भइल दुर्घटना में दर्दनाक मौत हो गइल जब उनकर मोटरसाइकिल रेस में शामिल दू गो दोसरा मोटरसाइकिलन से टकरा गइल आ उनुकर हेलमेट उढ़िया गइल.\nचटगांव टेस्ट में तिसरको दिन के खेल बरखा का चलते ना हो पावल.


कर्पूरी ठाकुर के जयंती मनल – टटका खबर\nकर्पूरी ठाकुर के जयंती मनल\nबिहार के मुख्यमंत्री रहल आ पिछड़न के मसीहा कर्पूरी ठाकुर के जयंती काल्हु राज्य में कई जगहा मनावल गइल. पटना के जननायक कर्पूरी ठाकुर स्मृति संग्रहालय में मुख्यमंत्री नीतीश कुमार आ उपमुख्य मंत्री सुशील मोदी समेत अनेके खासमखास लोग उनुका के श्रद्धांजलि दीहल.\nTags: कर्पूरी ठाकुर


हिन्दुस्तान मुरादाबाद के संपादक भी आचार संहिता उल्लघंन के यादरे में! | No. 1 Indian Media News Portal


बिहार के 18 ज़िला के पानी पिये लायक नईखे, लेकिन केंद्र सरकार अवुरी राज्य सरकार अबहुओं सुस्त\nआर्सेनिक - जानलेवा जहर, अब पानी के चलते हमनी के खाना तक पहुंचे लागल बा।\nभारत सरकार देश में खेती अवुरी उपज में क्रांति ले आवल चाहतिया, अगर इ क्रांति आईल, त संभव बा कि आपके थाली में 'आर्सेनिक' निहन खतरनाक रसायन परोसल जाए।\nबिहार, बंगाल, असम, पूर्वी उत्तर प्रदेश, झारखंड अवुरी छत्तीसगढ़ के कम से कम 38 ज़िला आर्सेनिक के बरियार असर में बा। इहे उ इलाका ह जाहाँ देश में चावल के पैदावार सबसे ढ़ेर होखेला, त चावल संगे 'आर्सेनिक' भी आपके थाली तक पहुँच सकता।\nधान, पानी से आर्सेनिक के मात्रा के आसानी से सोख लेला, जवन कि चावल के संगे आपके पेट में जाई, नतीजा? नतीजा में घेंघा, कुष्ठरोग अवुरी कैंसर निहन बेमारी।\nएगो रिपोर्ट के मुताबिक, आर्सेनिक नाम के इ जहर अभी तक 1 लाख से जादा लोग के जान ले चुकल बा। भाजपा नेता अवुरी सांसद मुरली मनोहर जोशी के अध्यक्षता में बनल एगो संसदीय कमेटी के रिपोर्ट के मुताबिक, फिलहाल2से3लाख लोग आर्सेनिक के चलते बेमार बाड़े, जबकि एकर असर 60 लाख से 1 करोड़ तक के आबादी प बाटे।\nए सभके बावजूद, अभी तक सिर्फ 3,500 करोड़ रुपया के ए मद में खर्च भईल बा। अब चौंका देवे वाला जानकारी इ बा कि, बिहार के 15 ज़िला अवुरी बंगाल के 8 ज़िला, जवना के केंद्र सरकार "हरी क्रांति-2" खातिर चुनले बिया, सभके सभ आर्सेनिक नाम के जहर के प्रभाव में बाटे। इ हाल ओ इलाका के बा, जाहां देश के 54% चावल के उत्पादन होखेला।\nसबसे पहिले जून 2002 मे भोजपुर जिला के शाहपुर पट्टी थाना क्षेत्र के ओझा पट्टी सेमरिया गाँव मे पानी मे आर्सेनिक मिलला के खबर आइल, ओझा पट्टी सेमरिया से शुरू भईल पानी के जांच के रिपोर्ट के अनुसार जहर अब अपना खतरनाक स्तर के पार पहुँच गइल बाटे।\nभू-जल विशेषज्ञ लोगन के मुताबिक गंगा के किनारे बसल लगभग सभे गाँव के पानी मे आर्सेनिक मिलला के खबर बा, जांच के अनुसार बिहार के 18 जिला के पानी मे विश्व स्वास्थ संगठन (डबल्यूएचओ) के मानक स्तर से कई गुना ज्यादा आर्सेनिक बाटे। मतलब? मतलब कि बिहार के 18 जिला के पानी इंसान का जानवर तक के पिए लायक नईखे।\nसंगठन (डबल्यूएचओ) के अनुसार अगर पानी के 1 करोड़ हिस्सा मे 10 अंश तक आर्सेनिक होखे त ओकरा के सुरक्षित मानल जाला, लेकिन बिहार मे कही-कही त एकर मात्रा 700 अंश से भी उपर बाटे।\nपटना के एएन कॉलेज के जल अवरू पर्यावरण विभाग के अध्यक्ष एके घोष बिहार के 36,000 चपाकल अवरू कुवां के पानी के जांच कईले, एह 36,000 मे से 30% से अधिक सैम्पल मे आर्सेनिक के मात्रा खतरा के स्तर के ऊपर मिलल।\nघोष के मुताबिक सबसे ज्यादा आर्सेनिक भोजपुर ज़िला के पांडेयटोला गाँव मे मिलल, इहाँ के पानी मे आर्सेनिक के मात्रा 1861 अंश रहे, उहें पटना ज़िला के मनेर में एकर मात्रा 724 अंश, भागलपुर के पानी मे 608 अंश त वैशाली के बिदुपुर के पानी मे 360 अंश आर्सेनिक रहे।\nहालांकि पटना शहर के पानी मे त आर्सेनिक ना मिलल लेकिन जिला के दानापुर, मनेर अवरू फतुहा के पानी मे आर्सेनिक काफी खतरनाक स्तर तक बाटे। पटना के अलावा बिहार मे आर्सेनिक से जादा प्रभावित जिला में बेगुसराय, भागलपुर, भोजपुर, बक्सर, दरभंगा, कटिहार, खगड़िया, लखीसराय, मुंगेर, समस्तीपुर, सारण, वैशाली, सुपौल, पश्चिमी चंपारण, किशनगंज, पूर्णिया अवरू मधुबनी बाटे।\nरिपोर्ट के मुताबिक आर्सेनिक सिर्फ पानी तक सीमित नईखे, अब इ जहर आनाज में शामिल हो गइल बा। सबसे खतरनाक हालत भोजपुर के बाटे, इहाँ के पानी में आर्सेनिक होखला के चलते जिला के प्रमुख फसल, चावल तक आर्सेनिक से प्रभावीत बाटे।\nभोजपुर ज़िला के चावल मे प्रति ग्राम आर्सेनिक के मात्रा 36 माइक्रो ग्राम बाटे, उहें भागलपुर के ऊख (गन्ना) मे आर्सेनिक के मात्रा 22 माइक्रो ग्राम बा। आर्सेनिक से जुड़ल ए आंकड़ा के देखला के बाद भविष्य के कल्पना से डर पैदा होखे लागता।\nआर्सेनिक मिलल पानी के पियला से चर्मरोग (कुष्ठ), अवुरी कैंसर जईसन बीमारी होखेला, एकरे नतीजा बा कि जाहां-जाहां के पानी मे आर्सेनिक के मात्रा जादा बा उहाँ-उहाँ कैंसर अवुरी तमाम रोग से परेशान लोगन के संख्या रोज बढ़ल जाता।\nहालांकि, सरकार देर से ही सही आर्सेनिक के रोकथाम के कोशिश त शुरू कईलस, लेकिन एकरो नतीजा कुछ ना भईल। रोकथाम के कोशिश में सरकार सामुदायिक स्तर प पिएवाला पानी के साफ करे के योजना बनवलस। लेकिन योजना मे ढ़ीलाही अवरू लापरवाही के चलते शुरू भईला के कुछुए दिन बाद बंद हो गइल, आ करोड़ो रुपया के लागत से पानी साफ करे खाती लगावल प्लांट बरबाद हो गईले।\nएह योजना के दूसरा कमी रहे की पानी साफ कईला के बाद प्लांट से निकलल गंदगी (अवशेष) के जेने-तेने फ़ेक दिहल गइल, ओकर समुचित इंतजाम ना कईल गइल। जेकरा से चलते, पानी में निकलल आर्सेनिक फिर जमीन अवुरी पानी में पहुँच गईल। नतीजा? नतीजा प्लांट वाला जगह प आर्सेनिक के मात्रा पहिले से कई गुना बढ़ गईल।\nसरकार चेतल अवुरी फिर नाया शुरुवात कईलस। बक्सर ज़िला के चुरमानपुर समेत कई गाँव में पानी के जांच क 'लाल' अवुरी 'हरियर' रंग के निशान लगावल गईल। हरियार रंग के मतलब बा कि, इ पानी पिए लायक बा, जबकि लाल रंग के मतलब बा कि, एकरा के पियला प बेमारी हो सकता। लेकिन सिंचाई खातिर अबहियों लाल निशान वाला पानी के ही इस्तेमाल होखता।\nचूरामनपुर के अवधेश कहले – "हमनी के तालाब, पोखरा अवुरी कुंआ प लाल रंग वाला बोर्ड लागल बा, इहे हाल सभ गाँव के बाटे। हमनी के मालूम बा कि लाल निशान वाला पानी से बेमारी हो सकता, एकरा बावजूद एही पानी से अपना खेत में पटवन (सिंचाई) करे के परेला, दोसर कवनो उपाय नईखे।"\nएहिबीच बिहार सरकार राज्य के कुछ प्रभावित जिला में पिए खातिर गंगा जल के सप्लाइ शुरू कईले बिया, सवाल बा गंगा के पानी काहें?\nअब एकरा के भगवान के प्रताप कहीं, चाहे कुछू अवरू, गंगा के किनारा प बसल सभे गाँव के पानी मे आर्सेनिक बाटे लेकिन बिहार मे बहेवाली गंगा के पानी मे कतहूँ आर्सेनिक नईखे मिलल।\nराज्य सरकार अब इहे गंगा जल के भोजपुर आ बक्सर मे कुछ जगह सप्लाइ करतियाया आ आगे एकरा के वैशाली समेत गंगा के किनारे के अवरू जिला मे लागू करे के योजना बाटे।\nलगभग सभ राज्य के सरकार एही प्रकार के कोशिश में बा, लेकिन इ कोशिश फिलहाल पिए वाला पानी तक सीमित बाटे। आर्सेनिक से जवन बड़ चिंता बा ओकरा प केहु के ध्यान नईखे।\nआर्सेनिक वाला पानी त सिर्फ उहे पी सकता, जे उहाँ बाटे, लेकिन आर्सेनिक मिलल चावल अवुरी अनाज देश के हरेक हिस्सा में पहुंचेला, एकरा के उपजावे वाला भी एही अनाज से पेट भरेला, अयीसना में खेती खातिर बिना आर्सेनिक के पानी काहाँ से अवुरी कईसे आई?\nअगर खेती में सिंचाई खातिर आर्सेनिक वाला पानी के इस्तेमाल होई, त इ जहर अगिला दु-चार साल में पूरा देश तक पहुँच जाई, ओकरा खातिर कवन उपाय बा?\nबिहार अवुरी उत्तर प्रदेश के प्रमुख आर्सेनिक प्रभावीत इलाका\nगैंदास बुजुर्ग गाईंसारी\n* स्थान के संकेतक\nFirst Update: 01 April, 2015 01:49 PM